01987A0813(01) — SK — 01.02.2016 — 003.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenená a doplnená:





Opravená a doplnená:







(*) Tento akt nebol zatiaľ uverejnený v slovenčine.









▼B

DOHOVOR O SPOLOČNOM TRANZITNOM REŽIME







RAKÚSKA REPUBLIKA, FÍNSKA REPUBLIKA, ISLANDSKÁ REPUBLIKA, NÓRSKE KRÁĽOVSTVO, ŠVÉDSKE KRÁĽOVSTVO, ŠVAJČIARSKA KONFEDERÁCIA ďalej ako krajiny EZVO, EURÓPSKE HOSPODÁRSKE SPOLOČENSTVO, ďalej ako spoločenstvo, VZHĽADOM na Dohody o voľnom obchode medzi spoločenstvom a každou krajinou EZVO, VZHĽADOM na spoločné vyhlásenie, vyzývajúce na vytvorenie Európskeho hospodárskeho priestoru, ktorý prijali 9. apríla 1984 v Luxemburgu ministri krajín EZVO a členských štátov spoločenstva a Komisia Európskych spoločenstiev najmä vzhľadom na zjednodušenie hraničných formalít a pravidiel pôvodu, VZHĽADOM na Dohovor o zjednodušení formalít v obchode s tovarom, ktorý uzavreli krajiny EZVO a spoločenstvo a ktorý zavádza jednotný administratívny doklad na použitie v takomto obchode, VZHĽADOM na skutočnosť, že použitie tohto jednotného dokladu v rámci spoločného tranzitného režimu pre prepravu tovaru medzi spoločenstvom a krajinami EZVO a medzi samotnými krajinami EZVO by viedlo k zjednodušeniu, VZHĽADOM na skutočnosť, že najvhodnejším spôsobom, ako dosiahnuť tento cieľ, by bolo rozšírenie na tie krajiny EZVO, ktoré ho neuplatňujú v tranzitnom režime, ktorý sa v súčasnosti uplatňuje na prepravu tovaru v rámci spoločenstva, medzi krajinami spoločenstva a Rakúskom a Švajčiarskom, a medzi Rakúskom a Švajčiarskom, VZHĽADOM tiež na Nordický tranzitný poriadok, ktorý sa uplatňuje medzi Fínskom, Nórskom a Švédskom, SA ROZHODLI UZAVRIEŤ nasledujúci dohovor:







Všeobecné ustanovenia

Článok 1

1. Tento dohovor stanovuje opatrenia pre prepravu tovaru v tranzite medzi spoločenstvom a krajinami EZVO rovnako ako medzi samotnými krajinami EZVO, prípadne vrátane tovaru preloženého z jedného dopravného prostriedku na iný, ďalej odoslaného alebo uskladneného, vyplývajúce zo zavedenia spoločného tranzitného režimu bez ohľadu na druh a pôvod tovaru.

2. Bez dopadu na ustanovenia tohto dohovoru a najmä tie ustanovenia, ktoré sa týkajú záruk, platí, že na tovar, ktorý sa pohybuje v rámci spoločenstva, sa vzťahuje režim tranzitu spoločenstva.

3. S výhradou ustanovení článkov 7 až 12 nižšie, pravidlá, ktoré riadia spoločný tranzitný režim, sú uvedené v dodatkoch I a II tohto dohovoru.

4. Tranzitné vyhlásenia a tranzitné dokumenty pre účely spoločného tranzitného režimu sa musia zhodovať s dodatkom III a musia byť vystavené v súlade s dodatkom III.

▼M6

Článok 2

1. Za spoločný tranzitný režim sa považuje podľa okolností režim T1 alebo T2.

2. Režim T 1 sa môže uplatniť na všetok prepravovaný tovar podľa článku 1 odseku 1.

3. Režim T 2 sa môže uplatniť na tovar prepravovaný podľa článku 1 odseku 1 len za týchto podmienok: a) v spoločenstve: len na tovar Spoločenstva. Za tovar spoločenstva sa považuje: — tovar, ktorý bol na colnom území spoločenstva úplne získaný alebo vyrobený bez toho, aby bol k nemu pridaný tovar pôvodom z tretích krajín alebo území, ktoré nepatria k colnému územiu spoločenstva, — tovar pôvodom z krajiny alebo územia, ktoré nepatrí k colnému územiu spoločenstva, nachádzajúci sa vo voľnom obehu členského štátu, — tovar, ktorý bol na colnom území spoločenstva získaný alebo vyrobený buď výlučne z tovaru uvedeného pod druhou zarážkou, alebo z tovaru uvedeného pod prvou a druhou zarážkou. Bez dotknutia tohto dohovoru alebo iných dohôd uzatvorených so spoločenstvom platí, že tovar, ktorý síce spĺňa predpoklady podľa uvedených troch pomlčiek, ale po svojom vývoze z colného územia spoločenstva je opäť dovezený na toto colné územie, nie je tovarom spoločenstva. b) V štáte EZVO: iba ak tovar dovezený do tejto krajiny v režime T2 bude po splnení podmienok článku 9 zaslaný ďalej.

4. Osobitné podmienky určené v tomto dohovore na prepustenie tovaru do režimu T2 platia aj na vyhotovovanie dokladov, ktoré preukazujú, že tovar má štatút spoločenstva. S tovarom, na ktorý bol taký doklad vyhotovený, sa nakladá rovnakým spôsobom ako s tovarom prepravovaným v režime T2, pričom tento doklad nemusí tovar sprevádzať.

▼M11

Article 3

1. For the purposes of this Convention, the term: (a) ‘transit’ shall mean a procedure under which goods are carried under the control of the competent authorities from one office of a Contracting Party to another office of the same Contracting Party or that of another Contracting Party over at least one frontier; (b) ‘country’, shall mean any EFTA country, any Member State of the Community or any other State which has acceded to this Convention; (c) ‘third country’ shall mean any State which is not Contracting Party to this Convention.

2. From the date on which the accession of a new Contracting Party becomes effective in accordance with Article 15a, all references to EFTA countries shall apply to that country mutatis mutandis, and solely for the purposes of this Convention.

3. In the application of the rules laid down in this Convention for the T1 or T2 procedure, the EFTA countries and the Community and its Member States shall have the same rights and obligations.

▼M6

Článok 4

1. Tento dohovor sa vzťahuje, bez dotknutia všetkých iných medzinárodných dohovorov o tranzitnom režime, avšak s výhradou prípadného obmedzenia takého dohovoru, na prepravu tovaru medzi dvoma miestami na území spoločenstva, ako aj s výhradou prípadného obmedzenia na vydávanie dokladov, ktoré preukazujú, že tovar má štatút spoločenstva.

2. Týmto dohovorom nie sú dotknuté: a) prepravy tovaru v režime dočasného použitia a b) dohody o pohraničnom styku.

▼B

Článok 5

Ak neexistuje dohoda medzi zmluvnými stranami a treťou krajinou, podľa ktorej tovar, ktorý sa pohybuje medzi zmluvnými stranami, sa môže prepravovať cez túto tretiu krajinu podľa režimu T1 alebo T2, takýto režim sa uplatňuje na tovar prepravovaný cez tretiu krajinu iba vtedy, ak sa na prepravu cez túto krajinu vzťahuje jednotný prepravný dokument vystavený na území zmluvnej strany a uskutočnenie tohto režimu je na území tretej krajiny prerušené.

▼M6

Článok 6

Ak sa zabezpečí riadne vykonávanie platných opatrení vzťahujúcich sa na tovar, môžu krajiny uplatňovať v rámci režimov T1 alebo T2 na základe dvojstranných alebo mnohostranných dohôd zjednodušené postupy, ktoré zodpovedajú kritériám stanoveným pre tieto prípady v ►M21 dodatku I ◄ a platia pre určité druhy dopravy alebo určité podniky.

Uzatvorenie takýchto dohôd sa oznamuje Komisii Európskych spoločenstiev a ostatným krajinám.

▼B







Vykonávanie tranzitného režimu

▼M6

Článok 7

1. S výnimkou osobitných ustanovení tohto dohovoru sú príslušné úrady štátov EZVO oprávnené plniť úlohy úradov odoslania, tranzitných úradov, úradov určenia a úradov prijímania záruk.

2. Príslušné úrady členských štátov spoločenstva sú oprávnené prijímať tranzitné vyhlásenia T1 a T2 pre úrady určenia v štátoch EZVO. S výnimkou osobitných ustanovení tohto dohovoru sú tiež oprávnené vyhotovovať doklady, ktoré preukazujú, že tovar, ktorý sa zasiela do štátu EZVO, má štatút spoločenstva.

3. Ak sa viaceré zásielky tovaru zlúčia a dopravujú sa ako zberná zásielka jedným dopravným prostriedkom v režime T1 alebo T2 jedným hlavným zodpovedným z jedného úradu odoslania jednému úradu určenia, aby sa dostala jednému a tomu istému príjemcovi, zmluvná strana môže požadovať na tieto zásielky — okrem odôvodnených výnimiek — predloženie jediného tranzitného vyhlásenia T1 alebo T2, ktoré sa doplní príslušným ložným listom.

4. Bez dotknutia ustanovení o povinnosti preukázať, že tovar má štatút spoločenstva, nemožno donútiť osobu, ktorá na hraničnom colnom úrade zmluvnej strany uplatňuje vývozné formality, prihlásiť tovar do režimu T1 alebo T2 nezávisle od toho, do akého colného režimu sa má tovar prepustiť na susednom hraničnom colnom úrade.

5. Bez dotknutia ustanovení o povinnosti preukázať, že tovar má štatút Spoločenstva, môže hraničný colný úrad zmluvnej strany, na ktorom sa uplatňujú vývozné formality, odmietnuť prepustenie do režimu T1 alebo T2, ak sa má tento režim ukončiť na susednom hraničnom colnom úrade.

▼B

Článok 8

V prípade tovaru zasielaného podľa dokumentu T1 alebo T2 sa nesmie vykonať žiadne doplnenie, odstránenie ani nahradenie, najmä, ak sú zásielky rozdelené, prekladané alebo hromadné.

▼M6

Článok 9

1. Tovar, ktorý bol prepravený v režime T2 do niektorého štátu EZVO, aby bol prípadne v tomto režime odoslaný ďalej, musí byť v tomto štáte pod colným dohľadom, čím je daná záruka jeho totožnosti alebo nezmeneného stavu.

2. Ak sa takýto tovar odosiela ďalej z niektorého štátu EZVO, v ktorom bol prepustený do iného colného režimu, ako do režimu tranzitu alebo uskladnenia v colnom sklade, režim T2 sa nesmie použiť.

Uvedené sa netýka tovaru, ktorý bol dočasne vystavený na veľtrhu alebo podobnom verejnom podujatí a bol podrobený iba takému zaobchádzaniu, ktoré bolo potrebné na jeho zachovanie alebo ktoré pozostávalo z delenia zásielky.

3. Ak sa tovar po uskladnení v režime uskladnenia v colnom sklade odosiela ďalej z niektorého štátu EZVO, môže sa režim T2 použiť len za týchto podmienok: — čas uskladnenia nesmie prekročiť päť rokov. Pri tovare kapitol 1 — 24 nomenklatúry na zaradenie tovarov do sadzobných položiek (dohoda o HS zo 14. júna 1983) je čas uskladnenia obmedzený na šesť mesiacov, — tovar musí byť uskladnený oddelene a môže byť podrobený iba takému zaobchádzaniu, ktoré je potrebné na jeho zachovanie alebo ktoré pozostáva z delenia zásielky bez toho, aby jej obsah bol nahradený, — manipulácia s tovarom sa musí vykonávať pod colným dohľadom.

4. Všetky prijaté tranzitné vyhlásenia T2 a doklady, ktorými sa preukazuje, že tovar má štatút spoločenstva, ktoré vyhotovia príslušné úrady štátu EZVO, musia obsahovať odkaz na príslušné tranzitné vyhlásenia T2 alebo doklady, ktorými sa preukazuje, že tovar má štatút spoločenstva, ktoré sprevádzali prepravovaný tovar do štátu EZVO, a musia obsahovať všetky osobitné poznámky, ktoré obsahovali tieto pôvodné doklady.

Článok 10

1. Pokiaľ nie je v odseku 2 alebo v prílohách ustanovené inak, musí sa pre každý režim T1 alebo T2 poskytnúť zabezpečenie platné na území zmluvných strán, cez ktoré sa preprava uskutočňuje.

2. Odsekom 1 nie je dotknuté právo zmluvných strán: a) dohodnúť sa, aby v rámci režimu T1 alebo T2 týkajúceho sa len ich území nebolo požadované zabezpečenie; b) nepožadovať zabezpečenie na prepravu medzi úradom odoslania a prvým hraničným colným úradom v režime T1 alebo T2.

▼M21 —————

▼M6

Článok 11

1. Totožnosť tovaru sa zásadne zabezpečuje priložením colnej uzávery.

2. Colná uzávera sa prikladá: a) ako priestorová, ak je dopravný prostriedok už na základe iných predpisov schválený alebo sa má úradom odoslania schváliť jeho spôsobilosť na prepravu pod uzáverou; b) v iných prípadoch sa prikladá kusová uzávera.

3. Za spôsobilé na prepravu pod uzáverou možno uznať dopravné prostriedky: a) na ktoré sa môžu uzávery jednoducho a účinne priložiť; b) ktoré sú konštruované tak, aby nebolo možné z nich tovar vybrať, alebo do nich vložiť bez toho, aby zostali viditeľné stopy vlámania alebo poškodenia uzávery; c) ktoré nemajú skrýše, v ktorých možno ukryť tovar; d) ktorých nákladový priestor je ľahko prístupný kontrole príslušných orgánov.

▼M30

4. Úrad odoslania môže upustiť od priloženia colnej uzávery, ak opis tovaru podľa údajov v tranzitnom vyhlásení alebo v sprievodných dokladoch umožňuje jeho identifikáciu so zreteľom na prípadné ďalšie identifikačné opatrenia.

▼B

Článok 12

1. Pokiaľ režim nebol schválený na výmenu štatistických informácií, aby sa zabezpečilo, že krajiny EZVO a členské štáty spoločenstva majú potrebné údaje na vypracovanie svojich tranzitných štatistík, pre štatistické účely sa dodatočná ►M30 kópia č. 4 alebo sprievodný tranzitný doklad ◄ dokumentov T1 a T2 musí poskytnúť, ak nepožaduje zmluvná strana inak: a) prvému úradu tranzitu v jednotlivých krajinách EZVO; b) prvému úradu tranzitu v spoločenstve v prípade tovaru, ktorý podlieha operácii T1 alebo T2 začatej v krajine EZVO.

▼M17

2. ►M21 ◄ . However, the additional copy referred to above shall not be required when the goods are carried under the conditions laid down inChapter VIII of Title III of Appendix I

▼B

3. Príkazca alebo jeho oprávnený zástupca poskytne na požiadanie národných oddelení zodpovedných za tranzitné štatistiky ľubovoľné informácie potrebné na zostavenie štatistík.







Administratívna spolupráca

▼M6

Článok 13

1. Príslušné úrady zmluvných strán si poskytujú navzájom všetky dostupné údaje, ktoré sú potrebné na posúdenie správneho uplatňovania dohovoru.

2. Ak to bude potrebné, príslušné úrady dotknutých krajín sa budú navzájom informovať o všetkých skutočnostiach, ktoré sa vzťahujú na prepravu v režime T1 alebo T2, ako aj o nezrovnalostiach a protiprávnych konaniach súvisiacich s týmito režimami.

Ak to bude potrebné, budú sa informovať navzájom aj o všetkých zisteniach súvisiacich s tovarom, ktorý podlieha predpisom o úradnej pomoci a ktorý bol v režime uskladňovania v colnom sklade.

3. Ak je podozrenie z nesprávneho postupu alebo z protiprávneho konania týkajúceho sa tovaru, ktorý bol z jednej krajiny alebo po preprave cez krajinu alebo po uskladnení v colnom sklade prepravený do inej krajiny, príslušné úrady dotknutých krajín si na žiadosť vzájomne poskytnú informácie o: a) podrobnostiach prepravy tovaru vtedy, keď tento tovar: — bol dovezený do krajiny požadujúcej informácie v režime T1 alebo T2 alebo s dokladom, ktorý preukazuje, že tovar má štatút spoločenstva — nezávisle od spôsobu jeho dopravy — alebo — odtiaľ bol ďalej odoslaný v režime T1 alebo T2 alebo s dokladom, ktorý preukazuje, že tovar má štatút spoločenstva — nezávisle od dôvodu zdržania v tejto krajine; b) podrobnostiach skladovania v colnom sklade, ak tento tovar bol dopravený do tejto krajiny v režime T2, alebo s dokladom, ktorý preukazuje, že tovar má štatút spoločenstva, alebo bol z tejto krajiny odoslaný ďalej v režime T2 alebo s dokladom, ktorý preukazuje, že tovar má štatút spoločenstva.

4. V žiadosti podľa odsekov 1 až 3 sa uvedie, na ktorý prípad alebo na ktoré prípady sa dožiadanie vzťahuje.

5. Ak príslušný úrad niektorej krajiny požiada o úradnú pomoc, ktorú by sám nemohol poskytnúť, keby bol o ňu požiadaný, potom vo svojej žiadosti na túto skutočnosť upozorní. Príslušný dožiadaný úrad posúdi, či takejto žiadosti vyhovie.

6. Informácie získané podľa odsekov 1 až 3 možno použiť len na účely tohto dohovoru a majú tú istú ochranu, ktorú informáciám tohto druhu poskytuje vnútroštátne právo krajiny, ktorá ich obdržala. Tieto informácie možno na iné účely použiť len s písomným súhlasom príslušného úradu, ktorý ich poskytol, a s výhradou obmedzení určených týmto úradom.

▼M15







Vymáhanie

Článok 13 písmeno a)

Príslušné orgány zúčastnených krajín si navzájom poskytujú v súlade ustanovení prílohy IV pomoc pri vymáhaní pohľadávok, ak vznikli v súvislosti s prepravou v režime T1 alebo T2.

▼B







Spoločný výbor

Článok 14

1. Týmto sa ustanovuje spoločný výbor, v ktorom sú zastúpené jednotlivé zmluvné strany tohto dohovoru.

2. Spoločný výbor koná na základe vzájomného dohovoru.

3. Spoločný výbor sa stretáva kedykoľvek, keď je to nevyhnutné, ale najmenej raz ročne. Ľubovoľná zmluvná strana môže požiadať o zasadnutie spoločného výboru.

4. Spoločný výbor prijme vlastné procesné pravidlá, ktoré medzi iným musia obsahovať ustanovenia o zvolaní zasadnutia a menovaní predsedu a jeho volebného obdobia.

5. Spoločný výbor môže rozhodnúť, že ustanoví ľubovoľný pomocný výbor alebo pracovnú skupinu, ktorá mu bude pomáhať pri vykonávaní jeho povinností.

Článok 15

1. Vykonávanie tohto dohovoru a zabezpečenie jeho primeraného vykonávania je zodpovednosťou spoločného výboru. Pre tento účel ho zmluvné strany pravidelne informujú o skúsenostiach s uplatňovaním tohto dohovoru a spoločný výbor predkladá odporúčania a v prípadoch stanovených v odseku 3 prijíma rozhodnutia.

2. Spoločný výbor odporúča najmä: a) zmeny tohto dohovoru iné, ako sú uvedené v odseku 3; b) ľubovoľné iné opatrenie požadované pre uplatňovanie tohto dohovoru.

▼M11

3. The Joint Committee shall adopt by decision: (a) amendments to the Appendices; ▼M21 ————— ▼M11 (c) other amendments to this Convention made necessary by amendments to the Appendices; ▼M17 ————— ▼M11 ►M17 ◄ (d) transitional measures required in the case of the accession of new Member States to the Community; ►M17 ◄ (e) invitations to third countries within the meaning of Article 3 (1) (c) to accede to this Convention in accordance with Article 15a.

▼M17

Decisions taken under points (a) to (d) shall be put into effect by the Contracting Parties in accordance with their own legislation.

▼B

4. Ak v spoločnom výbore prijal zástupca zmluvnej strany rozhodnutie, ktoré podlieha splneniu ústavných požiadaviek, rozhodnutie nadobudne účinnosť, ak neuvádza žiadny dátum, v prvý deň druhého mesiaca po oznámení zrušenia výhrad.

▼M17

5. Decisions of the Joint Committee referred to in paragraph 3 (e) inviting a third country to accede to this Convention shall be sent to the General Secretariat of the Council of the European Communities, which shall communicate it to the third country concerned, together with a text of the Convention in force on that date.

▼M11

6. From the date referred to in paragraph 5, the third country concerned may be represented on the Joint Committee, subcommittees and working parties by observers.







Accession of third countries

Article 15a

1. Any third country may become a Contracting Party to this Convention if invited to do so by the depositary of the Convention following a decision of the Joint Committee.

2. A third country invited to become a Contracting Party to this Convention shall do so by lodging an instrument of accession with the General Secretariat of the Council of the European Communities. The said instrument shall be accompanied by a translation of the Convention into the official language(s) of the acceding country.

3. The accession shall become effective on the first day of the second month following the lodging of the instrument of accession.

4. The depositary shall notify all Contracting Parties of the date on which the instrument of accession was lodged and the date on which the accession will become effective.

5. Recommendations and decisions of the Joint Committee referred to in Article 15 (2) and (3) adopted between the date referred to in paragraph 1 of this Article and the date on which accession becomes effective shall also be communicated to the invited third country via the General Secretariat of the Council of the European Communities.

A declaration accepting such acts shall be inserted either in the instrument of accession or in a separate instrument lodged with the General Secretariat of the Council of the European Communities within six months of the communication. If the declaration is not lodged within that period the accession shall be considered void.

▼B







Rôzne a záverečné ustanovenia

Článok 16

Jednotlivé zmluvné strany prijmú primerané opatrenia, aby zabezpečili účinné a jednotné uplatňovanie ustanovení tohto dohovoru, pričom zohľadnia potrebu čo najväčšmi obmedziť formality uvalené na operátorov a potrebu dosiahnuť vzájomne uspokojujúce riešenia ľubovoľných ťažkostí, ktoré by mohli vzniknúť v dôsledku uskutočňovania týchto ustanovení.

Článok 17

Zmluvné strany sa navzájom informujú o ustanoveniach, ktoré prijali s cieľom vykonať tento dohovor.

Článok 18

Ustanovenia tohto dohovoru nezamedzujú zákazy ani obmedzenia dovážania, vyvážania alebo tranzitu tovaru, ktoré nariadili zmluvné strany alebo členské štáty spoločenstva a zdôvodnili zásadami verejnej morálky, verejnej politiky alebo verejnej bezpečnosti, ochranou zdravia a života ľudí, zvierat alebo rastlín, ochranou národného bohatstva s umeleckou, historickou alebo archeologickou hodnotou, alebo ochranou priemyselného alebo obchodného majetku.

▼M17

Article 19

The Appendices to this Convention shall form an integral part thereof.

▼B

Článok 20

1. Tento dohovor sa uplatňuje, na jednej strane, pre územia, kde sa uplatňuje Zmluva o založení Európskeho hospodárskeho spoločenstva, a podľa podmienok uvedených v tejto zmluve, a, na druhej strane, pre územia krajín EZVO.

2. Tento dohovor sa uplatňuje tiež pre Kniežatstvo Lichtenštajnsko, pokiaľ kniežatstvo zostane viazané k Švajčiarskej konfederácii zmluvou o colnej únii.

Článok 21

Ľubovoľná zmluvná strana môže od tohto dohovoru odstúpiť s podmienkou písomnej 12 mesačnej výpovednej lehoty predloženej depozitárovi, ktorý o tomto informuje ostatné zmluvné strany.

Článok 22

1. Tento dohovor nadobúda platnosť 1. januára 1988 s podmienkou, že zmluvné strany akceptačné listiny uložia na sekretariáte Rady Európskych spoločenstiev, ktorý bude pôsobiť ako depozitár, do 1. novembra 1987.

2. Ak tento dohovor nenadobudne platnosť 1. januára 1988, nadobúda platnosť v prvý deň druhého mesiaca po uložení poslednej akceptačnej listiny.

3. Depozitár oznámi dátumy uloženia akceptačných listín jednotlivých zmluvných strán a dátum, kedy dohovor nadobúda platnosť.

Článok 23

1. Keď nadobudne platnosť tento dohovor, prestávajú sa uplatňovať dohody z 30. novembra 1972 a 23. novembra 1972 o uplatňovaní pravidiel o tranzite spoločenstva, ktoré so spoločenstvom uzavrelo Rakúsko resp. Švajčiarsko, rovnako ako dohoda z 12. júla 1972 o rozšírení uplatňovania pravidiel o tranzite spoločenstva, ktorú uzavreli tieto krajiny a spoločenstvo.

2. Dohody uvedené v odseku 1 sa však naďalej uplatňujú pre operácie T1 alebo T2, ktoré začali pred nadobudnutím platnosti tohto dohovoru.

3. Nordický tranzitný poriadok, ktorý sa uplatňuje medzi Fínskom, Nórskom a Švédskom, stráca účinnosť v deň nadobudnutia platnosti tohto dohovoru.

Článok 24

Tento dohovor, ktorý je vyhotovený v jedinej kópii v dánskom, holandskom, anglickom, francúzskom, nemeckom, gréckom, talianskom, portugalskom, španielskom, fínskom, islandskom, nórskom a švédskom jazyku, pričom sú všetky texty rovnako autentické, sa uloží v archíve sekretariátu Rady Európskych spoločenstiev, ktorý doručí overenú kópiu tohto dohovoru každej zmluvnej strane.

V Interlakene 20. mája 1987

▼M30

DODATOK I

SPOLOČNÝ TRANZITNÝ REŽIM







HLAVA I

VŠEOBECNÉ USTANOVENIA

Článok 1

1. Tento dodatok ustanovuje niektoré podrobné pravidlá spoločného tranzitného režimu v súlade s článkom 1 ods. 3 dohovoru.

2. Pokiaľ nie je uvedené inak, ustanovenia tohto dodatku sa uplatňujú na operácie vykonané v spoločnom tranzitnom režime bez ohľadu na to, či sa použije režim T1, alebo T2.

3. Tovar, ktorý predstavuje zvýšené riziko podvodov, je uvedený v prílohe I. Ak sa v niektorom ustanovení tohto dohovoru odkazuje na túto prílohu, opatrenia týkajúce sa tovaru, ktorý sa v nej uvádza, sa uplatňujú len vtedy, ak množstvo takého tovaru prekračuje príslušné minimálne množstvo. Príloha I sa prehodnocuje najmenej raz ročne.







KAPITOLA I

Rozsah pôsobnosti a vymedzenie pojmov

Článok 2

Rozsah pôsobnosti

1. Spoločný tranzitný režim sa neuplatňuje na poštové zásielky (vrátane poštových balíkov), ktoré sa vykonávajú v súlade so štatútom Svetovej poštovej únie, ak tovar prepravujú nositelia práv a povinností vyplývajúcich z tohto štatútu alebo sa tovar prepravuje na ich účet.

2. Zmluvná strana môže rozhodnúť, že spoločný tranzitný režim sa neuplatňuje na prepravu tovaru potrubím. Toto rozhodnutie oznámi Komisii, ktorá o tom informuje ostatné krajiny.

Článok 3

Vymedzenia pojmov

V zmysle tohto dohovoru sa uplatňujú tieto vymedzenia pojmov:

a) „príslušné orgány“: colný orgán alebo akýkoľvek iný orgán poverený uplatňovaním tohto dohovoru;

b) „tranzitné vyhlásenie“: úkon, ktorým osoba predpísanou formou a spôsobom prejavuje vôľu na prepustenie tovaru do režimu spoločného tranzitu;

c) „sprievodný tranzitný doklad“: doklad vytlačený z počítačového systému, určený na sprevádzanie tovaru a vychádzajúci z údajov tranzitného vyhlásenia;

d) „režim T2“: režim T2 podľa článku 2 dohovoru a označený v tranzitnom vyhlásení skratkou „T2“ alebo skratkou „T2F“;

e) „hlavný zodpovedný“: osoba, ktorá podáva spoločné tranzitné vyhlásenie, alebo osoba, v ktorej mene sa spoločné tranzitné vyhlásenie podáva;

f) „úrad odoslania“: colný úrad, v ktorom sa prijme vyhlásenie o prepustení tovaru do spoločného tranzitného režimu;

g) „tranzitný úrad“: — colný úrad v mieste vstupu na územie zmluvnej strany alebo — colný úrad v mieste výstupu z územia zmluvnej strany, keď zásielka v priebehu tranzitnej operácie opúšťa colné územie zmluvnej strany cez hranicu danej zmluvnej strany s treťou krajinou;

h) „úrad určenia“: colný úrad, na ktorom sa má tovar prepravovaný v spoločnom tranzitnom režime predložiť, aby sa mohol režim ukončiť;

i) „úrad prijímania záruk“: úrad určený príslušnými orgánmi tej-ktorej krajiny, na ktorom sa skladá záruka prostredníctvom ručiteľa;

j) „ručiteľ“: každá fyzická alebo právnická tretia osoba, ktorá sa písomne zaviaže uhradiť dlh, ktorý môže vzniknúť, spoločne a nerozdielne s hlavným zodpovedným a do výšky záručnej sumy;

k) „kód HS“: číselný kód, ktorý sa týka položiek a podpoložiek nomenklatúry harmonizovaného systému opisu a číselného označovania tovaru na základe dohovoru zo 14. júna 1983;

l) „dlh“: dovozné alebo vývozné clo a iné platby vzťahujúce sa na tovar prepravovaný v spoločnom tranzitnom režime;

m) „dlžník“: fyzická alebo právnická osoba povinná zaplatiť dlh;

n) „Komisia“: Komisia Európskych spoločenstiev;

o) „prepustenie tovaru“: úkon, ktorým príslušné orgány povolia, aby sa s tovarom vykonal spoločný tranzitný režim;

p) „osoba so sídlom v zmluvnej strane“: — v prípade fyzickej osoby akákoľvek osoba, ktorá tam má riadny pobyt, — v prípade právnickej osoby alebo združenia osôb každá osoba, ktorá tam má svoje sídlo, ústrednú správu alebo stálu pobočku;

q) „techniky spracovania údajov“: — výmena štandardných správ EVÚ s príslušnými orgánmi alebo — zadanie údajov potrebných na vybavenie predmetných formalít do počítačových/informatizovaných systémov príslušných orgánov;

r) „EVÚ“ (elektronická výmena údajov/electronic data interchange – EDI): prenos údajov štruktúrovaných podľa dohodnutých noriem pre správy elektronickou formou medzi jednotlivými počítačovými systémami;

s) „štandardná správa“: vopred definovaná a uznaná štruktúra elektronického prenosu údajov;

t) „osobné údaje“: všetky informácie týkajúce sa identifikovanej alebo identifikovateľnej fyzickej alebo právnickej osoby;

u) „núdzový postup“: postup založený na používaní dokladov v papierovej podobe vystavených tak, aby sa umožnilo predloženie, kontrola tranzitného vyhlásenia a sledovanie tranzitnej operácie, ak nemožno uskutočniť štandardný postup elektronickou formou;

v) „Dohovor JCD“: Dohovor z 20. mája 1987 o zjednodušení formalít pri preprave tovaru.







KAPITOLA II

Štandardný postup

Článok 4

1. Formality súvisiace s uplatňovaním režimu T1 alebo T2 sa vykonávajú pomocou techník elektronického spracúvania údajov za podmienok a spôsobmi, ktoré určujú príslušné orgány, v súlade so zásadami ustanovenými colnými právnymi predpismi.

2. Zmluvné strany na základe vzájomnej dohody definujú opatrenia, ktorými sa ustanovujú: a) pravidlá, ktorými sa vymedzujú a riadia správy, ktoré si navzájom vymieňajú colné úrady, tak ako sa to požaduje na uplatňovanie colných právnych predpisov; b) všetky údaje a vzor, ktoré sú spoločné pre údaje jednotlivých správ, ktoré sa majú vymieňať, podľa colných právnych predpisov.

Článok 5

Rozsah pôsobnosti

1. Bez toho, aby boli dotknuté osobitné okolnosti, výmeny informácií medzi príslušnými orgánmi opísané v tejto kapitole sa uskutočňujú prostredníctvom využívania techník elektronického spracúvania údajov a počítačových sietí.

2. Všetky zmluvné strany využívajú na výmenu informácií podľa odseku 1 spoločnú komunikačnú sieť/spoločné rozhranie systémov (CCN/CSI) Spoločenstva. Finančná účasť krajín EZVO a súvisiace otázky sa definujú na základe dohody medzi Spoločenstvom a každou krajinou EZVO.

3. Ustanovenia tejto kapitoly sa neuplatňujú na zjednodušené postupy uvedené v článku 44 ods. 1 písm. f) a g), pokiaľ nie je uvedené inak.

Článok 6

Bezpečnosť

1. Podmienky určené na vykonanie formalít prostredníctvom počítačových systémov musia obsahovať najmä opatrenia na kontrolu zdroja údajov, ako aj na ochranu údajov pred ich náhodným alebo neoprávneným zničením, náhodnou stratou, pozmenením alebo neoprávneným prístupom.

2. Okrem bezpečnostných požiadaviek uvedených v odseku 1 príslušné orgány definujú a udržiavajú primerané úpravy v oblasti bezpečnosti týkajúce sa účinného, spoľahlivého a bezpečného fungovania celkového systému tranzitu.

3. Aby sa zabezpečila vyššie uvedená úroveň bezpečnosti, každé zadanie, zmena a vymazanie údajov sa zaznamená s udaním účelu tohto spracovania, jeho presného času a osoby, ktorá ho vykonala. Okrem toho sa pôvodný údaj alebo akýkoľvek údaj, ktorý sa stal predmetom takéhoto spracovania, uchováva aspoň tri kalendárne roky od konca roka, na ktorý sa takýto údaj vzťahuje, alebo dlhšie obdobie, ak sa tak ustanovuje inými ustanoveniami.

4. Príslušné orgány pravidelne kontrolujú bezpečnosť.

5. Dotknuté príslušné orgány sa navzájom informujú o každom podozrení o narušení bezpečnosti.

Článok 7

Ochrana osobných údajov

1. Zmluvné strany používajú osobné údaje, ktoré sa vymieňajú pri uplatňovaní tohto dohovoru, výlučne na účely ustanovené týmto dohovorom a na iné colne schválené určenia alebo použitia nasledujúce po spoločnom tranzitnom režime. Toto obmedzenie však nebráni v používaní týchto údajov na účely analýzy rizika v priebehu spoločného tranzitného režimu, ako aj vyšetrovania a trestného stíhania v súvislosti s týmto spoločným tranzitným režimom. V danom prípade je o takomto použití potrebné bezodkladne informovať príslušný orgán, ktorý predmetné informácie poskytol.

2. Zmluvné strany sa zaväzujú prijať opatrenia potrebné na to, aby v rámci spracúvania osobných údajov vymieňaných na základe tohto dohovoru zaručili ochranu osobných údajov pri dodržiavaní aspoň zásad Dohovoru Rady Európy z 28. januára 1981 o ochrane jednotlivcov pri automatizovanom spracovaní osobných údajov.

3. Každá zmluvná strana prijme potrebné opatrenia na zabezpečenie dodržiavania tohto článku prostredníctvom účinných kontrol.







KAPITOLA III

Povinnosti hlavného zodpovedného, dopravcu a príjemcu

Článok 8

1. Hlavný zodpovedný je povinný: a) predložiť neporušený tovar a požadované doklady úradu určenia v predpísanej lehote a pri dodržaní identifikačných opatrení, ktoré určili príslušné orgány; b) dodržiavať ostatné ustanovenia vzťahujúce sa na spoločný tranzitný režim; c) poskytnúť príslušným orgánom zodpovedným za kontrolu na ich žiadosť a v lehotách, ktoré prípadne určili, všetky požadované doklady a informácie v akejkoľvek forme a byť im nápomocný.

2. Bez toho, aby boli dotknuté povinnosti hlavného zodpovedného uvedené v odseku 1, prepravca alebo príjemca tovaru, ktorý prijme tovar s vedomím toho, že tovar bol prepustený do spoločného tranzitného režimu, je rovnako povinný predložiť neporušený tovar a požadované doklady úradu určenia v predpísanej lehote a pri dodržaní identifikačných opatrení, ktoré určili príslušné orgány.







KAPITOLA IV

Záruky

Článok 9

Povinnosť poskytnúť záruku

1. Hlavný zodpovedný poskytuje záruku s cieľom zaručiť uhradenie dlhu, ktorý môže vzniknúť v súvislosti s predmetným tovarom.

2. Záruka je: a) buď jednotlivá záruka, ktorá pokrýva len jednu prepravu v spoločnom tranzitnom režime; b) alebo v prípade použitia zjednodušení v zmysle článku 44 celková záruka, ktorá pokrýva viaceré operácie spoločného tranzitného režimu.

Článok 10

Spôsoby záruky

1. Záruka sa môže poskytnúť: a) buď vo forme zloženia peňažných prostriedkov v hotovosti na úrade odoslania, alebo b) prostredníctvom ručenia na úrade prijímania záruk.

2. Príslušné orgány však môžu odmietnuť navrhovaný spôsob zabezpečenia, ak je nezlučiteľný s riadnym priebehom režimu.

Článok 10a

Zloženie peňažných prostriedkov v hotovosti

Zloženie peňažných prostriedkov v hotovosti sa musí vykonať v peňažnej mene krajiny odoslania alebo použitím akéhokoľvek iného platobného prostriedku, ktorý akceptujú príslušné orgány danej krajiny.

Záruka vo forme zloženia peňažných prostriedkov v hotovosti alebo ekvivalentného platobného prostriedku sa musí zložiť v súlade s predpismi krajiny odoslania.

Článok 10b

Ručiteľ

1. Ručiteľ musí mať sídlo v zmluvnej strane, v ktorej sa skladá záruka, a musí tam byť schválený príslušnými orgánmi. Ručiteľ musí zriadiť adresu na doručovanie písomností alebo určiť zástupcu v každej zmluvnej strane, ktorej sa týka navrhovaná operácia spoločného tranzitu. Ak je Spoločenstvo jednou zo zmluvných strán, ručiteľ musí zriadiť adresu na doručovanie písomností alebo ustanoviť zástupcu v každom z členských štátov.

2. Záväzok ručiteľa pokrýva do výšky záručnej sumy aj platby, ktoré by sa mohli požadovať v dôsledku kontrol vykonaných a posteriori .

3. Príslušné orgány odmietnu schváliť ručiteľa, ak podľa ich pre-svedčenia nie je schopný s istotou zabezpečiť včasné a úplné uhradenie dlhov, ktoré môžu vzniknúť, do výšky záručnej sumy.

4. Ak sa záruka skladá prostredníctvom ručiteľa na úrade prijímania záruk: a) hlavnému zodpovednému sa pridelí „referenčné číslo záruky“ na používanie záruky a na identifikáciu každého záväzku ručiteľa; b) prístupový kód priradený k „referenčnému číslu záruky“ sa pridelí a oznámi hlavnému zodpovednému.

Článok 11

Upustenie od záruky

1. Okrem prípadov, ktoré sa určia podľa potreby, sa záruka nevyžaduje na pokrytie: a) prepravy letecky; b) prepravy tovaru po Rýne a vodných cestách Rýna; c) prepravy tovaru potrubím; d) operácií spoločného tranzitného režimu vykonávaných v súlade s článkom 44 ods. 1 písm. f) bodom i).

2. Každá krajina môže upustiť od povinnosti záruky v súvislosti s prepravou tovaru po iných vodných cestách ako tých, ktoré sa uvádzajú v odseku 1 písm. b), a nachádzajúcich sa na jej území. Opatrenia, ktoré v tomto smere prijala, oznámi Komisii, ktorá o nich informuje ostatné krajiny.







KAPITOLA V

Rôzne ustanovenia

Článok 12

Právny status dokladov a zistení

1. Bez ohľadu na ich formu/nosič doklady vydané v súlade s pravidlami a opatrenia, ktoré prijali alebo schválili príslušné orgány jednej krajiny, majú v ostatných krajinách také isté právne účinky ako tie, ktoré sú pripojené k príslušným riadne vydaným dokladom a k opatreniam prijatým alebo schváleným príslušnými orgánmi každej z týchto krajín.

2. Zistenia príslušných orgánov jednej krajiny, ku ktorým sa dospelo pri kontrolách vykonaných v rámci spoločného tranzitného režimu, majú taký istý právny účinok v ostatných krajinách ako zistenia príslušných orgánov každej z týchto krajín.

Článok 13

Zoznam colných úradov príslušných na operácie spoločného tranzitu

Každá krajina zadá do počítačového systému zoznam, ako aj identifikačné číslo, právomoci a úradné dni a hodiny úradov príslušných na operácie spoločného tranzitného režimu. Každá zmena sa tiež musí zaviesť do počítačového systému.

Komisia oznámi túto informáciu každej krajine prostredníctvom počítačového systému.

Článok 14

Centrálny úrad

Každá krajina prípadne oznámi Komisii vytvorenie centrálnych úradov a právomoci pridelené týmto úradom v riadení a sledovaní spoločného tranzitného režimu, ako aj v oblasti prijímania a postupovania dokladov s uvedením druhu príslušných dokladov.

Komisia oznámi takúto informáciu ostatným krajinám.

Článok 15

Porušenie predpisov a postihy

Krajiny prijmú ustanovenia potrebné na boj proti každému porušeniu predpisov alebo neregulárnosti a na ich účinné, primerané a odrádzajúce postihy.







HLAVA II

PRIEBEH REŽIMU







KAPITOLA I

Jednotlivá záruka

Článok 16

Spôsoby poskytnutia jednotlivej záruky

1. Jednotlivá záruka musí pokrývať celú výšku dlhu, ktorý môže vzniknúť, vypočítanú na základe najvyšších sadzieb vrátane sadzieb dovozného cla, ktoré by sa uplatňovali v krajine odoslania na daný druh tovaru v prípade jeho poskytnutia na spotrebu. Na účely tohto výpočtu sa tovar Spoločenstva, ktorý sa prepravuje v súlade s Dohovorom o spoločnom tranzitnom režime, považuje za tovar, ktorý nie je tovarom Spoločenstva. Sadzby, ktoré sa majú brať do úvahy na výpočet jednotlivej záruky, však nemôžu byť nižšie ako minimálna sadzba, pokiaľ sa takáto sadzba uvádza v piatom stĺpci prílohy I.

2. Jednotlivá záruka vo forme zloženia peňažných prostriedkov v hotovosti platí vo všetkých zmluvných stranách a po ukončení režimu sa uvoľní.

3. Jednotlivá záruka poskytnutá prostredníctvom ručiteľa sa môže poskytnúť záručnými dokladmi na jednotlivú záruku vo výške 7 000 EUR vydaných ručiteľom v prospech osôb, ktoré hodlajú konať ako hlavný zodpovedný, a platných vo všetkých zmluvných stranách. Ručiteľ ručí za každý záručný doklad až do výšky 7 000 EUR.

4. Ak sa jednotlivá záruka poskytuje prostredníctvom ručiteľa, hlavný zodpovedný nemôže zmeniť prístupový kód priradený k „referenčnému číslu záruky“ s výnimkou uplatňovania ustanovení prílohy IV bodu 3.

Článok 17

Poskytovanie jednotlivej záruky ručiteľom

1. Na jednotlivú záruku prostredníctvom ručiteľa sa musí vystaviť záručná listina podľa vzoru uvedeného v prílohe C 1 k dodatku III. Záručnú listinu uchováva úrad prijímania záruk.

2. Ak tak vyžadujú ustanovenia vnútroštátnych právnych a správnych predpisov alebo zvyklosti, každá krajina môže povoliť, aby sa záručná listina uvedená v odseku 1 vyhotovila v inej písomnej podobe, ak sa tak dosiahnu rovnaké právne účinky, ako má záručná listina podľa ustanoveného vzoru.

Článok 18

Poskytovanie jednotlivej záruky vo forme záručných dokladov

1. V prípade uvedenom v článku 16 ods. 3 sa musí na jednotlivú záruku vystaviť záručná listina v súlade so vzorom uvedeným v prílohe C 2 k dodatku III. Článok 17 ods. 2 sa uplatňuje primerane.

2. Ručiteľ poskytne úradu prijímania záruk spôsobmi, o ktorých rozhodujú príslušné orgány, všetky požadované podrobnosti týkajúce sa záručných dokladov na jednotlivú záruku, ktoré vydal. Termín ich platnosti sa nemôže určiť na obdobie dlhšie ako jeden rok od roku ich vydania.

3. Ručiteľ oznámi hlavnému zodpovednému pre každý záručný doklad na jednotlivú záruku „referenčné číslo záruky“, ktoré mu je pridelené. Hlavný zodpovedný nemôže zmeniť k nemu priradený prístupový kód.

4. Na uplatňovanie článku 22 ods. 1 písm. b) hlavný zodpovedný môže použiť záručné doklady na jednotlivú záruku v papierovej podobe, vystavené podľa vzoru uvedeného v prílohe C 3. Identifikačné číslo sa uvádza na doklade.

5. Ručiteľ môže vydať záručné doklady na jednotlivú záruku, ktoré nie sú platné pre operácie v spoločnom tranzitnom režime týkajúce sa tovaru uvedeného v zozname v prílohe I. V takom prípade ručiteľ uvedie priečne na záručnom doklade alebo na záručných dokladoch na jednotlivú záruku, ktoré vystaví v papierovej podobe, túto poznámku: — Obmedzená platnosť – 99200.

6. Hlavný zodpovedný predloží úradu odoslania taký počet záručných dokladov na jednotlivú záruku, ktorý zodpovedá násobku 7 000 EUR potrebnému na pokrytie celej výšky dlhu, ktorý môže vzniknúť. Na uplatňovanie článku 22 ods. 1 písm. b) sa záručné doklady v papierovej podobe musia odovzdať úradu odoslania a uchovať úradom odoslania, ktorý pre každý doklad oznámi úradu prijímania záruk, ktorý je na doklade uvedený, identifikačné číslo.

Článok 19

Zrušenie a vypovedanie záručnej listiny

1. Úrad prijímania záruk zruší rozhodnutie, ktorým prijal záväzok ručiteľa, ak podmienky platné v čase jeho vydania už nie sú splnené. Aj ručiteľ môže kedykoľvek odstúpiť od svojho záväzku.

2. Zrušenie alebo odstúpenie nadobúda účinnosť šestnástym dňom, ktorý nasleduje po dni jeho oznámenia ručiteľovi alebo úradu prijímania záruk, podľa daného prípadu. Odo dňa nadobudnutia účinnosti zrušenia alebo odstúpenia sa predtým vydané záručné doklady na jednotlivú záruku nemôžu ďalej použiť na prepustenie tovaru do spoločného tranzitného režimu.

3. Príslušné orgány krajiny, v ktorej sa nachádza úrad prijímania záruk, bezodkladne zadajú informáciu o zrušení rozhodnutia alebo odstúpení od záväzku a o dni jeho nadobudnutia účinnosti do počítačového systému.







KAPITOLA II

Dopravné prostriedky a vyhlásenia

Článok 20

Podmienky nakládky

1. Každé tranzitné vyhlásenie sa môže vzťahovať iba na tovar naložený alebo ktorý sa má naložiť na jeden dopravný prostriedok a ktorý sa má prepraviť z jedného úradu odoslania jednému úradu určenia. Na účely uplatňovania tohto článku sa za jeden dopravný prostriedok považujú dopravné prostriedky, na ktorých sa má tovar prepravovať spolu: a) cestné vozidlo spolu s prívesom (prívesmi) alebo návesom (návesmi); b) súprava spojených železničných vozňov alebo vagónov; c) lode tvoriace jeden celok; d) kontajnery naložené na jednom dopravnom prostriedku v zmysle tohto článku.

2. Jeden dopravný prostriedok sa môže použiť na naloženie tovaru na viacerých úradoch odoslania a na vyloženie tovaru na viacerých úradoch určenia.

Článok 21

Tranzitné vyhlásenie prostredníctvom techník spracovania údajov

1. Podrobnosti vyhlásenia uvedené v prílohe A 1 k dodatku III sú vystavené v podobe kódovaných údajov alebo v úplne inej podobe určenej colnými orgánmi na účely ich počítačového spracovania a zodpovedajú požadovaným údajom.

2. Tranzitné vyhlásenie prostredníctvom EVÚ sa považuje za podané, keď príslušné orgány prijmú správu EVÚ. Prijatie tranzitného vyhlásenia podaného prostredníctvom EVÚ sa oznámi hlavnému zodpovednému odpoveďou na správu obsahujúcou aspoň identifikáciu prijatej správy a/alebo registračné číslo tranzitného vyhlásenia, ako aj dátum prijatia.

3. Tranzitné vyhlásenie podané prostredníctvom výmeny štandardných správ EVÚ zodpovedá štruktúre a podrobným údajom uvedeným v dodatku III.

4. Tranzitné vyhlásenie sa vypĺňa v súlade s dodatkom III v jednom z úradných jazykov zmluvných strán, ktorý akceptujú príslušné orgány krajiny odoslania. V prípade potreby môžu príslušné orgány danej krajiny, ktorej sa operácia tranzitu týka, požiadať o preklad do úradného jazyka alebo do jedného z úradných jazykov tejto krajiny.

5. Ak v krajine odoslania spoločný tranzitný režim nasleduje po inom colne schválenom určení alebo použití, úrad odoslania môže vyžadovať predloženie zodpovedajúcich dokladov.

6. Tovar sa predkladá spolu s prepravným dokladom. Úrad odoslania môže pri vybavovaní colných formalít upustiť od požiadavky predloženia tohto dokladu pod podmienkou, že je tento doklad úradu k dispozícii.

Článok 22

Tranzitné vyhlásenie vyhotovené v papierovej podobe

1. Tovar môže byť prepustený do spoločného tranzitného režimu prostredníctvom tranzitného vyhlásenia vyhotoveného v písomnej podobe na tlačive zodpovedajúcom vzoru uvedenému v dodatku 1 prílohy I k Dohovoru JCD v týchto prípadoch: a) ak tovar prepravujú cestujúci, ktorí nemajú priamy prístup do colného informatizovaného systému, podľa podrobných pravidiel uvedených v článku 22a; b) v prípade použitia núdzového postupu za podmienok a spôsobmi, ktoré sa ustanovujú v prílohe V; c) ak tak rozhodne niektorá zmluvná strana.

2. V rámci uplatňovania odseku 1 písm. a) a c) príslušné orgány dozerajú na to, aby sa tranzitné údaje vymieňali medzi príslušnými orgánmi prostredníctvom colného informatizovaného systému.

3. Na použitie tranzitného vyhlásenia v písomnej podobe, uvedeného v odseku 1 písm. b), je potrebný súhlas príslušných orgánov, ak nefunguje softvérová aplikácia hlavného zodpovedného a/alebo sieť.

4. Tranzitné vyhlásenie sa môže doplniť jedným alebo viacerými doplnkovými tlačivami v súlade so vzorom uvedeným v dodatku 3 prílohy I k Dohovoru JCD. Tlačivá sú neoddeliteľnou súčasťou vyhlásenia.

5. Ložné listy vyhotovené v súlade so vzorom uvedeným v dodatku III sa môžu používať namiesto doplnkových tlačív ako opisná časť tranzitného vyhlásenia, ktorého sú neoddeliteľnou súčasťou.

6. Tlačivá uvedené v odsekoch 1, 4 a 5 sa vypĺňajú v súlade s dodatkom III.

7. Článok 21 ods. 4 až 6 sa uplatňuje primerane.

Článok 22a

Tranzitné vyhlásenie pre cestujúcich

Na účely uplatňovania článku 22 ods. 1 písm. a) cestujúci vystaví tranzitné vyhlásenie v súlade s článkami 5 a 6 a s prílohou B 6 k dodatku III.

Článok 23

Zmiešané zásielky

V prípade zásielok obsahujúcich zároveň tovar, ktorý sa má prepravovať v režime T1, a tovar, ktorý sa má prepravovať v režime T2, sa tranzitné vyhlásenie označené skratkou T vyplní pri každej položke tovaru atribútom „T1“, „T2“ alebo „T2F“.

Článok 24

Podpísanie tranzitného vyhlásenia a záväzok hlavného zodpovedného

1. Tranzitné vyhlásenie musí obsahovať elektronický podpis alebo iný spôsob identifikácie.

2. Hlavný zodpovedný sa podaním tranzitného vyhlásenia zaväzuje, pokiaľ ide o: a) správnosť údajov uvedených v tranzitnom vyhlásení; b) pravosť predložených dokladov; c) dodržiavanie všetkých povinností vyplývajúcich z prepustenia predmetného tovaru do spoločného tranzitného režimu.







KAPITOLA III

Postup na úrade odoslania

Článok 25

Podanie tranzitného vyhlásenia

Tranzitné vyhlásenie sa podáva a tovar sa predkladá úradu odoslania počas úradných dní a hodín stanovených príslušnými orgánmi.

Úrad odoslania môže na základe žiadosti hlavného zodpovedného a na jeho náklady povoliť predloženie tovaru na akomkoľvek inom mieste.

Článok 26

Prepravná trasa

1. Tovar prepustený do spoločného tranzitného režimu sa musí dopraviť úradu určenia po ekonomicky opodstatnenej trase.

2. Bez toho, aby bol dotknutý článok 59, pre tovar uvedený v zozname v prílohe I alebo ak to príslušné orgány alebo hlavný zodpovedný považujú za potrebné, úrad odoslania predpíše záväznú trasu prepravy a v odseku 44 tranzitného vyhlásenia uvedie prinajmenšom krajiny, cez ktoré sa má tranzit uskutočniť, pričom zohľadní údaje oznámené hlavným zodpovedným.

Článok 27

Prijatie a zaznamenanie tranzitného vyhlásenia

1. Tranzitné vyhlásenie prijíma a zapisuje do evidencie úrad odoslania počas úradných dní a hodín stanovených príslušnými orgánmi za predpokladu, že: a) vyhlásenie obsahuje všetky údaje požadované na uplatňovanie tohto dohovoru; b) vyhlásenie dopĺňajú všetky požadované doklady a c) tovar, na ktorý sa vyhlásenie vzťahuje, je predložený colným orgánom.

2. Príslušné orgány môžu umožniť, aby sa spolu s vyhlásením nepredložili požadované doklady uvedené v odseku 1 písm. b). V takom prípade sa tieto doklady uchovajú k dispozícii príslušným orgánom.

3. Pokiaľ nie je v osobitných ustanoveniach uvedené inak, dátum, ktorý je potrebné zohľadniť pri uplatňovaní všetkých ustanovení, ktorými sa riadi spoločný tranzitný režim, je dátum prijatia vyhlásenia príslušnými orgánmi.

Článok 28

Oprava tranzitného vyhlásenia

1. Hlavnému zodpovednému sa na jeho žiadosť povolí, aby opravil jeden alebo viacero údajov v tranzitnom vyhlásení po tom, ako toto vyhlásenie prijali príslušné orgány. Oprava však nesmie mať za následok, že sa tranzitné vyhlásenie bude vzťahovať na iný tovar ako na ten, na ktorý sa pôvodne vzťahovalo.

2. Oprava colného vyhlásenia sa však nepovolí, ak sa o jej vykonanie požiada po tom, ako príslušné orgány: a) informovali hlavného zodpovedného o zámere vykonať kontrolu tovaru; b) zistili, že predmetné údaje sú nesprávne; c) už prepustili tovar.

Článok 29

Lehota na predkladanie tovaru úradu určenia

1. Úrad odoslania určí lehotu, dokedy sa musí tovar predložiť úradu určenia, pričom zohľadní predpokladanú trasu, ustanovenia právnych predpisov v oblasti dopravy a ostatné uplatniteľné právne predpisy, prípadne aj údaje oznámené hlavným zodpovedným.

2. Lehota, ktorú takto úrad odoslania určil, zaväzuje príslušné colné orgány krajín, na ktorých území prebieha operácia v spoločnom tranzitnom režime, a tieto orgány ju nemôžu meniť.

Článok 30

Preverenie tranzitného vyhlásenia a tovaru

1. Príslušné orgány krajiny odoslania môžu na základe analýzy rizika alebo náhodného výberu pristúpiť: a) k vykonaniu kontroly týkajúcej sa prijatého tranzitného vyhlásenia a priložených dokladov; b) ku kontrole tovaru spolu s prípadným odberom vzoriek s cieľom podrobiť ich analýze alebo vykonať podrobnú kontrolu.

2. Kontrola tovaru sa vykonáva na miestach a v čase, ktoré boli na tento účel ustanovené. Príslušné orgány však môžu na žiadosť a na náklady hlavného zodpovedného vykonať kontrolu tovaru na inom mieste alebo v inom čase.

Článok 31

Identifikačné opatrenia

1. Úrad odoslania urobí všetky identifikačné opatrenia, ktoré považuje za potrebné, a zodpovedajúce údaje uvedie do tranzitného vyhlásenia.

2. Bez toho, aby bol dotknutý článok 11 ods. 4 dohovoru, prepustenie tovaru, ktorý má byť prepustený do spoločného tranzitného režimu, sa odmietne, ak nemožno priložiť colné uzávery v súlade s ustanoveniami článku 11 ods. 2 alebo 3 dohovoru.

3. Ak sa použije priestorová colná uzávera, príslušné orgány preveria schválenie alebo v prípade, že schválenie neexistuje, spôsobilosť dopravných prostriedkov na priloženie colnej uzávery.

4. V zmysle článku 11 ods. 2 písm. a) dohovoru sa považuje za schválené podľa iných ustanovení každé cestné vozidlo, príves, náves alebo kontajner schválené na prepravu tovaru pod colnou uzáverou v súlade s ustanoveniami medzinárodnej dohody, ktorej zmluvnými stranami sú Európske spoločenstvo alebo jeho členské štáty, ako aj krajiny EZVO.

5. Uzávery musia zodpovedať vlastnostiam uvedeným v prílohe II.

6. Uzávera sa nesmie sňať ani porušiť bez povolenia príslušných orgánov.

7. Opis tovaru sa považuje za postačujúci na identifikáciu tovaru v zmysle článku 11 ods. 4 dohovoru, ak je dostatočne podrobný, aby umožnil ľahko rozoznať množstvo a druh tovaru.

Článok 32

Prepustenie tovaru

1. Úrad odoslania zadá príslušné údaje do tranzitného vyhlásenia v závislosti od výsledkov kontroly.

2. Ak to umožňujú výsledky kontroly, úrad odoslania rozhodne o prepustení tovaru a poznamená dátum prepustenia do počítačového systému.

3. Pri prepustení tovaru úrad odoslania informuje o tranzitnej operácii Spoločenstva deklarovaný úrad určenia prostredníctvom správy Predbežné oznámenie príchodu zásielky a každý deklarovaný colný úrad tranzitu prostredníctvom správy Predbežné oznámenie tranzitu zásielky. Tieto správy sa vyhotovia na základe údajov, v prípade potreby opravených, ktoré sa uvádzajú v tranzitnom vyhlásení.

Článok 33

Sprievodný tranzitný doklad

1. Sprievodný tranzitný doklad zodpovedá vzoru a údajom uvedeným v dodatku III. Sprevádza prepravu tovaru prepusteného do spoločného tranzitného režimu. Po prepustení tovaru sa tento doklad odovzdá subjektom jedným z týchto spôsobov: a) hlavnému zodpovednému ho odovzdá úrad odoslania alebo sa na základe povolenia príslušných orgánov vytlačí prostredníctvom počítačového systému hlavného zodpovedného; b) alebo sa vytlačí prostredníctvom počítačového systému schváleného odosielateľa po prijatí správy, na základe ktorej sa umožňuje prepustenie tovaru, zaslanej úradom odoslania.

2. Sprievodný tranzitný doklad sa prípadne doplní zoznamom položiek tovaru, ktorý je neoddeliteľnou súčasťou uvedeného dokladu a je v súlade so vzorom uvedeným v dodatku III.







KAPITOLA IV

Formality počas prepravy

Článok 34

Predloženie sprievodného tranzitného dokladu

Sprievodný tranzitný doklad a ostatné doklady, ktoré sprevádzajú tovar, sa predkladajú na požiadanie príslušných orgánov.

Článok 35

Colný úrad tranzitu

1. Zásielka rovnako ako sprievodný tranzitný doklad sa predkladajú každému úradu tranzitu.

2. Úrad tranzitu zaznamená tranzit, na ktorý bol upozornený správou Predbežné oznámenie tranzitu zásielky, ktorú zaslal úrad odoslania. Úrad odoslania je informovaný o prestupe hranice prostredníctvom správy Oznámenie o prestupe hranice.

3. Tranzitné úrady vykonajú kontrolu tovaru, ak to považujú za potrebné. Prípadná kontrola tovaru sa vykonáva najmä na základe správy Predbežné oznámenie tranzitu zásielky.

4. Ak sa preprava uskutoční cez iný tranzitný úrad ako ten, ktorý je uvedený vo vyhlásení a v sprievodnom tranzitnom doklade, použitý tranzitný úrad si vyžiada od úradu odoslania správu Predbežné oznámenie tranzitu zásielky a informuje o tom tranzite úrad odoslania zaslaním správy Oznámenie o prestupe hranice. Úrad odoslania ho v prípade potreby informuje o neplatnosti záruky pre príslušnú krajinu.

5. Odseky 1 až 4 sa neuplatňujú pri preprave tovaru po železnici.

Článok 36

Udalosti počas prepravy

1. Od dopravcu sa vyžaduje, aby urobil potrebné záznamy do sprievodného tranzitného dokladu a predložil ho spolu so zásielkou príslušným orgánom krajiny, na území ktorej sa dopravný prostriedok nachádza, v týchto prípadoch: a) pri zmene predpísanej záväznej trasy, ak sa uplatňujú ustanovenia článku 26 ods. 2; b) v prípade porušenia colnej uzávery počas prepravy z dôvodov, ktoré prepravca nemohol ovplyvniť; c) v prípade prekládky tovaru na iný dopravný prostriedok; táto prekládka sa musí uskutočniť pod dohľadom príslušných orgánov, ale tieto orgány môžu povoliť jej vykonanie bez ich dohľadu; d) v prípade bezprostredne hroziaceho nebezpečenstva vyžadujúceho si okamžitú čiastočnú alebo celkovú vykládku dopravného prostriedku; e) v prípade akejkoľvek udalosti, incidentu alebo nehody, ktoré môžu mať vplyv na dodržiavanie povinností hlavného zodpovedného alebo dopravcu.

2. Ak príslušné orgány usúdia, že daná operácia v spoločnom tranzitnom režime môže bežným spôsobom pokračovať, po prípadnom vykonaní potrebných opatrení potvrdia sprievodný tranzitný doklad. Príslušné orgány colného úradu tranzitu alebo prípadne úradu určenia zadajú informácie týkajúce sa prekládky alebo iného incidentu do colného počítačového systému.







KAPITOLA V

Formality na úrade určenia

Článok 37

Predloženie úradu určenia

1. Tovar a požadované doklady sa predkladajú na úrade určenia počas úradných dní a hodín. Tento úrad však môže na žiadosť a na náklady zúčastnenej osoby povoliť toto predloženie mimo úradného času. Úrad určenia môže tiež na žiadosť a na náklady zúčastnenej osoby povoliť predloženie tovaru a požadovaných dokladov na akomkoľvek inom mieste.

2. Ak sa tovar predloží úradu určenia po uplynutí lehoty určenej úradom odoslania a ak je toto nedodržanie lehoty dôsledkom okolností, ktorých náležité odôvodnenie uspokojí úrad určenia a ktoré nemohli ovplyvniť, potom sa to berie tak, že prepravca alebo hlavný zodpovedný dodržal predpísanú lehotu.

3. Úrad určenia uchová sprievodný tranzitný doklad a kontrola tovaru sa vykoná najmä na základe správy Predbežné oznámenie príchodu zásielky prijatej z úradu odoslania.

4. Na žiadosť hlavného zodpovedného a na účel poskytnutia dôkazu o tom, že sa režim ukončil v súlade s článkom 42 ods. 1, úrad určenia potvrdí kópiu sprievodného tranzitného dokladu, na ktorom je uvedená táto poznámka: — Alternatívny dôkaz – 99202

5. Tranzitná operácia sa môže ukončiť aj na inom úrade ako na úrade, ktorý bol pôvodne uvedený v tranzitnom vyhlásení. Takýto úrad sa potom stáva úradom určenia. Ak sa nový úrad určenia nachádza v inej zmluvnej strane ako pôvodne uvedený úrad, nový úrad určenia si od úradu odoslania vyžiada správu Predbežné oznámenie príchodu zásielky.

Článok 38

Potvrdenie

1. Úrad určenia vystaví na požiadanie osobe, ktorá predložila tovar a požadované doklady, potvrdenie.

2. Potvrdenie je v súlade s údajmi uvedenými v dodatku III.

3. Príslušná osoba musí potvrdenie vyplniť vopred. Môže obsahovať ďalšie údaje týkajúce sa zásielky tovaru, nie však na mieste vyhradenom pre úrad určenia. Potvrdenie sa nemôže použiť ako dôkaz o ukončení režimu v zmysle článku 42 ods. 1.

Článok 39

Spätné zasielanie informácií

1. Úrad určenia informuje úrad odoslania o príchode tovaru v deň predloženia tovaru úradu určenia prostredníctvom správy Potvrdenie o príchode.

2. Ak sa tranzitná operácia ukončí na inom úrade ako na úrade pôvodne uvedenom v tranzitnom vyhlásení, nový úrad určenia informuje o príchode úrad odoslania prostredníctvom správy Potvrdenie o príchode. Úrad odoslania informuje o príchode pôvodne uvedený úrad určenia prostredníctvom správy Preposlanie potvrdenia o príchode.

3. Správa Potvrdenie o príchode uvedená v odsekoch 1 a 2 sa nemôže použiť ako dôkaz o ukončení daného režimu v zmysle článku 40 ods. 2.

4. Okrem riadne odôvodnených okolností úrad určenia oznámi správu Výsledky kontroly úradu odoslania najneskôr tretí deň po dni predloženia tovaru úradu určenia. Avšak v prípade uplatnenia článku 65 úrad určenia odošle správu Výsledky kontroly úradu odoslania najneskôr šiesty deň po dni predloženia tovaru.







KAPITOLA VI

Kontrola ukončenia režimu

Článok 40

Skončenie a ukončenie režimu

1. Spoločný tranzitný režim sa skončí a povinnosti hlavného zodpovedného sú splnené, ak sa tovar, ktorý bol prepustený do tranzitného režimu, spolu s požadovanými dokladmi a údajmi predložia úradu určenia v súlade s ustanoveniami pre režim.

2. Príslušné orgány ukončia spoločný tranzitný režim, ak na základe porovnania údajov dostupných úradu odoslania a údajov dostupných úradu určenia možno skonštatovať, že režim sa riadne skončil.

Článok 41

Pátracie konanie

1. Ak príslušné orgány krajiny odoslania nedostali správu Potvrdenie o príchode v lehote určenej na predloženie tovaru úradu určenia alebo ak nedostali správu Výsledky kontroly v lehote šiestich dní od dňa prijatia správy Potvrdenie o príchode, začnú pátracie konanie s cieľom získať informácie potrebné na ukončenie daného režimu alebo ak to nie je možné: — zistenie, či colný dlh vznikol, — identifikovanie dlžníka a — určenie príslušných orgánov zodpovedných za vymáhanie dlhu.

2. Pátracie konanie sa začína najneskôr v lehote siedmich dní po uplynutí jednej z lehôt uvedených v odseku 1 okrem výnimočných prípadov stanovených na základe dohody zmluvných strán. Toto konanie sa začne bezodkladne, ak príslušné orgány dostanú skôr informáciu o tom, že sa režim neskončil, alebo ak o tom majú podozrenie.

3. Ak príslušné orgány krajiny odoslania dostanú len správu Potvrdenie o príchode, začnú pátracie konanie, v rámci ktorého požiadajú úrad určenia, ktorý zaslal správu Potvrdenie o príchode, o správu Výsledky kontroly.

4. Ak príslušné orgány krajiny odoslania nedostanú správu Potvrdenie o príchode, začnú pátracie konanie, v rámci ktorého požiadajú hlavného zodpovedného o poskytnutie informácií potrebných na ukončenie režimu, alebo úrad určenia, ak sú k dispozícii dostatočné informácie na začatie pátrania v mieste určenia. Ak tranzitná operácia nemôže byť ukončená, je potrebné požiadať hlavného zodpovedného, aby najneskôr do dvadsiatich osmich dní od začatia pátracieho konania poskytol úradu určenia informácie potrebné na ukončenie režimu.

5. Úrad určenia a hlavný zodpovedný musia odpovedať na žiadosť uvedenú v odseku 4 v lehote dvadsiatich ôsmich dní. Ak hlavný zodpovedný poskytne v danej lehote dostatočné informácie, príslušné orgány krajiny odoslania musia zohľadniť tieto informácie alebo ukončiť režim, ak to poskytnuté informácie umožňujú.

6. Ak informácie, ktoré poskytol hlavný zodpovedný, nestačia na ukončenie režimu, ale príslušné orgány krajiny odoslania ich považujú za dostatočné na pokračovanie v pátracom konaní, musia okamžite iniciovať dožiadanie na príslušnom colnom úrade.

7. Ak pátracie konanie umožňuje skonštatovať, že režim sa riadne ukončil, príslušné orgány krajiny odoslania ukončia režim a bezodkladne o tom informujú hlavného zodpovedného, ako aj tie príslušné orgány, ktoré prípadne podnikli kroky na účely vymáhania dlhu podľa článku 117.

Článok 41a

1. Ak príslušné orgány krajiny odoslania (ďalej len „dožadujúce orgány“) počas pátracieho konania a pred uplynutím lehoty uvedenej v článku 116 ods. 1 písm. c) akýmkoľvek spôsobom dostanú dôkaz o mieste, na ktorom sa stali skutočnosti, ktoré boli príčinou vzniku colného dlhu, a toto miesto sa nachádza na území inej zmluvnej strany, príslušné orgány bezodkladne odošlú všetky dostupné informácie orgánom príslušným pre dané miesto (ďalej len „dožiadané orgány“).

2. Dožiadané orgány potvrdia prijatie informácií a uvedú, či sú zodpovedné za vymáhanie. Ak dožadujúce orgány nedostanú žiadnu odpoveď v lehote dvadsiatich ôsmich dní, musia bezodkladne pokračovať v pátracom konaní.

Článok 42

Alternatívny dôkaz ukončenia režimu

1. Dôkaz o tom, že sa režim ukončil v lehote uvedenej vo vyhlásení, môže predložiť hlavný zodpovedný k spokojnosti príslušných orgánov v podobe dokladu osvedčeného príslušnými orgánmi krajiny určenia, obsahujúceho údaje potrebné na identifikáciu predmetného tovaru, z ktorého vyplýva, že tovar bol predložený úradu určenia alebo v prípade uplatňovania článku 64 schválenému príjemcovi.

2. Spoločný tranzitný režim sa tiež považuje za ukončený, ak hlavný zodpovedný predloží k spokojnosti colných orgánov jeden z týchto dokladov identifikujúcich tovar: a) colný doklad, ktorým sa tovaru prideľuje colne schválené určenie alebo použitie, vystavený v tretej krajine; b) doklad vystavený v tretej krajine, potvrdený colnými orgánmi tejto krajiny a osvedčujúci, že tovar sa v príslušnej tretej krajine považuje za prepustený do voľného obehu.

3. Doklady uvedené v odseku 2 sa môžu nahradiť ich kópiami alebo fotokópiami potvrdenými ako verné originálu orgánom, ktorý potvrdil originály dokladov, orgánmi príslušnej tretej krajiny alebo orgánmi jednej z krajín.

Článok 43

Dodatočné preverenie

1. Príslušné orgány môžu vykonať dodatočné preverenie poskytnutých informácií, ako aj dokladov, tlačív, povolení alebo údajov týkajúcich sa spoločného tranzitného režimu s cieľom overiť pravosť a správnosť informácií a prípadných odtlačkov pečiatok. Tieto preverenia sa vykonávajú v prípade pochybností alebo podozrenia z podvodu. Môžu sa tiež vykonať na základe analýzy rizika alebo náhodného výberu.

2. Príslušné orgány, ktoré dostanú žiadosť o dodatočné preverenie, ju vybavia bez zbytočného odkladu.

3. Ak príslušné orgány krajiny odoslania požiadajú v prípade pochybnosti alebo podozrenia z podvodu o dodatočné preverenie informácií uvedených v správe Výsledok kontroly, podmienky článku 40 ods. 2 sa nepovažujú za splnené, pokiaľ sa pravosť a správnosť údajov, v súvislosti s ktorými bolo dodatočné preverenie vyžiadané, nepotvrdia.

4. Tieto ustanovenia sa uplatňujú primerane na článok 22.







HLAVA III

ZJEDNODUŠENÉ POSTUPY







KAPITOLA I

Všeobecné ustanovenia o zjednodušených postupoch

Článok 44

Rozsah pôsobnosti

1. Príslušné orgány môžu na základe žiadosti hlavného zodpovedného alebo príjemcu, podľa daného prípadu, povoliť tieto zjednodušené postupy: a) používanie celkovej záruky alebo upustenie od záruky; b) používanie colných uzáver osobitného vzoru; c) výnimka z použitia predpísanej záväznej trasy; d) štatút schváleného odosielateľa; e) štatút schváleného príjemcu; f) uplatňovanie zjednodušených postupov vzťahujúcich sa na niektoré druhy dopravy: i) tovar prepravovaný po železnici alebo veľkými kontajnermi; ii) tovar prepravovaný letecky; iii) tovar prepravovaný potrubím; g) uplatňovanie iných zjednodušených postupov na základe článku 6 dohovoru.

2. Ak nie je v tomto dodatku alebo v povolení ustanovené inak, keď sa schváli použitie zjednodušených postupov uvedených v odseku 1 písm. a) a f), tieto zjednodušené postupy sa uplatňujú vo všetkých krajinách. Keď sa schváli použitie zjednodušených postupov uvedených v písmenách b), c) a d), zjednodušené postupy sa uplatňujú len na operácie spoločného tranzitného režimu začínajúce sa v krajine, v ktorej bolo povolenie na ich použitie udelené. Keď sa schváli použitie zjednodušeného postupu uvedeného v písmene e), zjednodušený postup sa uplatňuje len v krajine, v ktorej sa povolenie udelilo.

Článok 45

Všeobecné podmienky udelenia povolenia

1. Povolenie stanovené v článku 44 ods. 1 sa udeľuje iba osobám, ktoré: a) majú sídlo v niektorej zmluvnej strane; avšak povolenie používať celkovú záruku sa môže udeliť len osobám so sídlom v krajine, v ktorej sa záruka skladá; b) pravidelne používajú spoločný tranzitný režim alebo o ktorých príslušné orgány vedia, že sú schopné splniť povinnosti vyplývajúce z daného režimu, alebo v súvislosti so zjednodušeným postupom uvedeným v článku 44 ods. 1 písm. e) sú pravidelnými príjemcami tovaru prepravovaného v spoločnom tranzitnom režime a c) nedopustili sa závažného alebo opakovaného porušenia colných alebo daňových právnych predpisov.

2. Aby sa zaručilo riadne spravovanie zjednodušení, povolenie sa udelí, len ak: a) príslušné orgány dokážu zabezpečiť sledovanie a kontrolu režimu bez toho, aby museli zaviesť neprimeraný správny mechanizmus v porovnaní s potrebami zúčastnených osôb, a b) zúčastnené osoby si vedú záznamy, ktoré príslušným orgánom umožňujú vykonať účinnú kontrolu.

Článok 46

Obsah žiadosti o povolenie

1. Žiadosť o povolenie použiť zjednodušené postupy (ďalej len „žiadosť“) obsahuje dátum a podpis. Žiadosť môže byť vyhotovená v písomnej podobe alebo podaná prostredníctvom techník elektronického spracúvania údajov za podmienok a spôsobmi, ktoré určujú príslušné orgány.

2. Žiadosť musí obsahovať všetky údaje umožňujúce príslušným orgánom, aby sa ubezpečili, či sú splnené podmienky udelenia požadovaných zjednodušení.

Článok 47

Zodpovednosť žiadateľa

Osoba, ktorá žiada použiť zjednodušené postupy, je zodpovedná v zmysle ustanovení platných v zmluvných stranách a bez toho, aby bolo dotknuté prípadné uplatňovanie trestnoprávnych ustanovení:

a) za správnosť poskytnutých informácií;

b) za pravosť priložených dokladov.

Článok 48

Príslušné orgány

1. Žiadosť sa podáva príslušným orgánom krajiny, v ktorej má žiadateľ sídlo.

2. Pri udelení povolenia alebo zamietnutí žiadosti sa postupuje v súlade s ustanoveniami platnými v zmluvných stranách.

3. Rozhodnutie o zamietnutí žiadosti sa oznámi žiadateľovi v lehote a spôsobmi platnými v zmluvných stranách. Toto rozhodnutie musí byť odôvodnené.

Článok 49

Obsah povolenia

1. Originál povolenia s uvedením dátumu a podpísaný a jedna alebo viaceré overené kópie sa odovzdajú držiteľovi povolenia.

2. V povolení sa spresňujú podmienky používania zjednodušených postupov a definujú podrobné pravidlá ich uplatňovania a kontroly. Povolenie nadobúda účinnosť dňom jeho udelenia.

3. Osoba, ktorej používanie zjednodušení bolo povolené, je zodpovedná za splnenie všetkých povinností týkajúcich sa prepustenia predmetného tovaru do spoločného tranzitného režimu.

4. V prípade zjednodušených postupov uvedených v článku 44 ods. 1 písm. b), c) a f) sa povolenie predkladá na požiadanie úradu odoslania.

Článok 50

Zrušenie a zmena

1. Držiteľ povolenia je povinný informovať príslušné orgány o každej udalosti, ktorá nastala po udelení povolenia a ktorá by mohla mať vplyv na zachovanie povolenia alebo jeho obsah.

2. Príslušné orgány povolenie zrušia alebo zmenia, ak: a) jedna alebo viac podmienok ustanovených pre jeho vydanie neboli alebo už nie sú splnené, alebo b) po udelení povolenia nastala udalosť, ktorá má vplyv na jeho zachovanie alebo obsah.

3. Príslušné orgány môžu povolenie zrušiť alebo zmeniť, ak jeho držiteľ ďalej nespĺňa niektorú z povinností, ktorá mu prináleží v zmysle tohto povolenia.

4. Rozhodnutie o zmene alebo zrušení povolenia musí byť odôvodnené. Toto rozhodnutie sa oznámi držiteľovi povolenia.

5. Zrušenie alebo zmena rozhodnutia nadobúdajú účinnosť dňom ich oznámenia. Avšak vo výnimočných prípadoch, a ak si to vyžadujú legitímne záujmy držiteľa povolenia, príslušné orgány môžu odložiť toto nadobudnutie účinnosti na neskorší dátum. Dátum nadobudnutia účinnosti sa uvádza na rozhodnutí.

Článok 51

Uchovávanie spisov príslušnými orgánmi

1. Príslušné orgány uchovávajú žiadosti a priložené podklady, ako aj kópiu vydaných povolení.

2. V prípade zamietnutia žiadosti alebo zrušenia povolenia žiadosť a podľa daného prípadu rozhodnutie o zamietnutí žiadosti alebo o zrušení a všetky podklady k nim priložené sa uchovávajú najmenej tri roky od konca kalendárneho roku, počas ktorého sa žiadosť zamietla alebo povolenie zrušilo.







KAPITOLA II

Celková záruka a upustenie od záruky

Článok 52

Referenčná suma

1. Hlavný zodpovedný použije celkovú záruku alebo upustenie od záruky do výšky referenčnej sumy.

2. Referenčná suma zodpovedá výške dlhu, ktorý môže vzniknúť v súvislosti s tovarom, ktorý hlavný zodpovedný prepravuje v spoločnom tranzitnom režime počas najmenej jedného týždňa. Túto referenčnú sumu stanovuje úrad prijímania záruk v spolupráci s príslušnou zúčastnenou osobou: a) na základe informácií o tovare prepravenom v minulosti a na základe predpokladaného objemu zamýšľaných operácií v spoločnom tranzitnom režime, vychádzajúc najmä z obchodných podkladov a účtovných dokladov zúčastnenej osoby, a b) zohľadňujúc najvyššie sadzby vrátane dovozných ciel, ktoré by sa uplatňovali v krajine, kde sa nachádza úrad prijímania záruk, na tento druh tovaru v prípade jeho určenia na spotrebu. Na účely tohto výpočtu sa tovar Spoločenstva, ktorý sa prepravuje v súlade s Dohovorom o spoločnom tranzitnom režime, považuje za tovar, ktorý nie je tovarom Spoločenstva. Ak sú dostupné potrebné údaje, urobí sa presný výpočet výšky cla a iných poplatkov, ktoré sa hlavný zodpovedný zaväzuje uhradiť pre každú tranzitnú operáciu. V opačnom prípade, ak ide o iný tovar ako tovar uvedený v zozname v prílohe I, podľa odhadu táto suma predstavuje 7 000 EUR, pokiaľ iné informácie, ktoré majú príslušné orgány k dispozícii, nevedú k iným sumám.

3. Úrad prijímania záruk preverí referenčnú sumu najmä v závislosti od žiadosti hlavného zodpovedného a v prípade potreby túto sumu upraví.

4. Je na zodpovednosti každého hlavného zodpovedného, aby sa presvedčil, že použité sumy vzhľadom na operácie, pre ktoré nebol režim ukončený, nepresahujú referenčnú sumu. Počítačové systémy colných orgánov spracúvajú a môžu kontrolovať používanie referenčnej sumy pre každú tranzitnú operáciu.

Článok 53

Výška celkovej záruky a upustenie od záruky

1. Suma, ktorú má pokrývať celková záruka, sa rovná referenčnej sume uvedenej v článku 52.

2. Osobám, ktoré príslušným úradom preukážu, že sa nachádzajú v dobrej finančnej situácii a že dodržiavajú normy spoľahlivosti uvedené v odsekoch 3 a 4, môže byť povolené použitie celkovej záruky so zníženou sumou alebo upustenie od záruky.

3. Suma celkovej záruky sa môže znížiť: a) na 50 % referenčnej sumy, ak hlavný zodpovedný preukáže, že má dostatočné skúsenosti s vykonávaním spoločného tranzitného režimu; b) na 30 % referenčnej sumy, ak hlavný zodpovedný preukáže, že má dostatočné skúsenosti s používaním spoločného tranzitného režimu a že dosiahol vysokú úroveň spolupráce s príslušnými orgánmi.

4. Upustenie od záruky sa môže udeliť, ak hlavný zodpovedný preukáže, že má dostatočné skúsenosti s vykonávaním spoločného tranzitného režimu, že dosiahol vysokú úroveň spolupráce s príslušnými orgánmi, že má prepravu pod kontrolou a je dostatočne finančne spôsobilý na splnenie svojich záväzkov.

5. Na uplatňovanie odsekov 3 a 4 všetky krajiny zohľadňujú ustanovenia prílohy III.

Článok 53a

Podrobné pravidlá celkovej záruky a upustenie od záruky

Na použitie každej celkovej záruky a upustenie od záruky:

a) sa hlavnému zodpovednému pridelí „referenčné číslo záruky“ týkajúce sa určenej referenčnej sumy;

b) úrad prijímania záruk pridelí počiatočný prístupový kód priradený k „referenčnému číslu záruky“ a oznámi ho hlavnému zodpovednému.

Hlavný zodpovedný môže prideliť jeden alebo viacero prístupových kódov k tejto záruke sebe samému alebo svojim zástupcom.

Článok 54

Osobitné ustanovenia pre tovar so zvýšeným rizikom

1. Na to, aby sa hlavnému zodpovednému povolilo poskytnúť celkovú záruku pri tovare uvedenom v zozname v prílohe I, musí nielen preukázať, že spĺňa podmienky článku 45, ale aj že jeho finančná situácia je dobrá, má dostatočné skúsenosti s vykonávaním spoločného tranzitného režimu a že buď dosiahol vysokú úroveň spolupráce s príslušnými orgánmi, alebo má prepravy pod kontrolou.

2. Suma celkovej záruky pre tento tovar sa môže znížiť: a) na 50 % referenčnej sumy, ak hlavný zodpovedný preukáže, že dosiahol vysokú úroveň spolupráce s príslušnými orgánmi a že má prepravy pod kontrolou; b) na 30 % referenčnej sumy, ak hlavný zodpovedný preukáže, že dosiahol vysokú úroveň spolupráce s príslušnými orgánmi, má prepravy pod kontrolou a je dostatočne finančne spôsobilý na splnenie svojich záväzkov.

3. Na uplatňovanie odseku 2 všetky krajiny zohľadňujú ustanovenia prílohy III.

4. Predchádzajúce odseky sa uplatňujú aj tam, kde sa žiadosť o použitie celkovej záruky výslovne týka použitia toho istého potvrdenia o celkovej záruke na tovar, ktorý sa uvádza v zozname v prílohe I, ako aj na tovar, ktorý sa v uvedenom zozname neuvádza.

5. Upustenie od záruky sa neuplatňuje na spoločné tranzitné operácie, ktoré sa týkajú tovaru uvedeného v zozname v prílohe I.

6. So zreteľom na zásady, ktorými sa riadi udeľovanie celkovej záruky a zníženie výšky záruky, používanie zníženej celkovej záruky sa môže výnimočne dočasne zakázať v prípade zvláštnych okolností.

7. So zreteľom na zásady, ktorými sa riadi udeľovanie celkovej záruky a zníženie výšky záruky, používanie celkovej záruky sa môže dočasne zakázať pre tovar, ktorý bol predmetom preukázaného podvodu vo veľkom rozsahu v súvislosti s celkovou zárukou.

8. Podmienky uplatňovania odsekov 6 a 7 sa uvádzajú v prílohe IV.

Článok 55

Záručná listina

1. Celkovú záruku poskytuje ručiteľ.

2. Na celkovú záruku sa musí vystaviť záručná listina podľa vzoru uvedeného v prílohe C 4 k dodatku III. Záručnú listinu uchováva úrad prijímania záruk.

3. Ustanovenia článku 17 ods. 2 sa uplatňujú primerane.

Článok 56

Potvrdenia o celkovej záruke a potvrdenia o upustení od záruky

1. Na základe povolenia príslušné orgány vydajú hlavnému zodpovednému jedno alebo viac potvrdení o celkovej záruke alebo potvrdení o upustení od záruky (ďalej len „potvrdenia“), vystavené v súlade s dodatkom III, ktoré mu umožnia preukázať buď možnosť použitia celkovej záruky, alebo upustenia od záruky v rámci uplatňovania článku 22 ods. 1 písm. b).

2. Platnosť potvrdenia je obmedzená na dva roky. Úrad prijímania záruk však môže toto obdobie platnosti jednorazovo predĺžiť najviac o dva roky.

Článok 57

Zrušenie celkovej záruky úradom alebo odstúpenie ručiteľa od celkovej záruky

1. Článok 19 ods. 1 a článok 19 ods. 2 prvý pododsek sa uplatňujú primerane na zrušenie celkovej záruky úradom a na odstúpenie ručiteľa od celkovej záruky.

2. Úrad prijímania záruk je povinný zadať zrušenie povolenia celkovej záruky alebo upustenie od záruky príslušnými orgánmi, alebo zrušenie rozhodnutia, ktorým colný úrad prijímania záruk prijal záväzok ručiteľa, alebo zrušenie svojho záväzku ručiteľom a dátum nadobudnutia účinnosti zrušenia do počítačového systému.

3. Odo dňa účinnosti zrušenia úradom alebo odstúpenia ručiteľom sa žiadne potvrdenie vydané na uplatňovanie článku 22 ods. 1 písm. b) nemôže ďalej použiť na prepustenie tovaru do spoločného tranzitného režimu a hlavný zodpovedný je povinný potvrdenia bezodkladne vrátiť úradu prijímania záruk. Každá krajina oznámi Komisii identifikačné prvky platných potvrdení, ktoré ešte neboli vrátené alebo boli vyhlásené za odcudzené, stratené alebo sfalšované. Komisia o tom informuje ostatné krajiny.







KAPITOLA III

Používanie osobitných uzáver

Článok 58

1. Príslušné orgány môžu hlavnému zodpovednému povoliť použitie osobitných uzáver na dopravné prostriedky alebo nákladové kusy za predpokladu, že tieto uzávery boli príslušnými orgánmi schválené ako zodpovedajúce vlastnostiam uvedeným v prílohe II.

2. Hlavný zodpovedný uvádza počet, druh a značku použitých uzáver v údajoch tranzitného vyhlásenia. Hlavný zodpovedný priloží colné uzávery najneskôr pri prepustení tovaru.







KAPITOLA IV

Výnimka z predpísanej prepravnej trasy

Článok 59

Príslušné orgány môžu udeliť výnimku z predpísanej záväznej trasy hlavnému zodpovednému, ktorý prijal opatrenia umožňujúce príslušným orgánom kedykoľvek sa presvedčiť o mieste, kde sa zásielka práve nachádza.







KAPITOLA V

Štatút schváleného odosielateľa

Článok 60

Schválený odosielateľ

Každému, kto hodlá vykonávať tranzitné operácie v spoločnom tranzitnom režime bez toho, aby na úrade odoslania alebo na akomkoľvek inom oprávnenom mieste predkladal tovar, ktorý je predmetom tranzitného vyhlásenia, sa môže udeliť štatút schváleného odosielateľa.

Takýto zjednodušený postup sa udeľuje len osobám, ktorým sa povolilo využívanie celkovej záruky alebo upustenie od záruky.

Článok 61

Obsah povolenia

V povolení sa určí najmä:

a) úrad(-y) odoslania príslušný(-é) pre operácie v spoločnom tranzitnom režime, ktoré sa majú vykonať;

b) lehota, ktorú majú príslušné orgány k dispozícii po tom, čo schválený odosielateľ podal tranzitné vyhlásenie na vykonanie prípadnej kontroly pred prepustením tovaru;

c) identifikačné opatrenia, ktoré treba zabezpečiť. V tejto súvislosti môžu príslušné orgány ustanoviť, aby boli dopravné prostriedky alebo nákladové kusy opatrené osobitnými colnými uzáverami, ktoré príslušné orgány akceptovali ako zodpovedajúce vlastnostiam podľa prílohy II a ktoré priložil schválený odosielateľ;

d) vylúčené druhy alebo prepravy tovaru.

Článok 62

Formality pri odoslaní tovaru

Schválený odosielateľ podá tranzitné vyhlásenie úradu odoslania. Prepustenie tovaru nemôže nastať pred uplynutím lehoty ustanovenej v článku 61 písm. b).

Článok 63

Povinné údaje

Schválený odosielateľ zadá v prípade potreby do počítačového systému tieto údaje:

— počet, druh a značku colných uzáver,

— prípadne záväznú trasu predpísanú v súlade s článkom 26 ods. 2,

— lehotu určenú v súlade s článkom 29, v rámci ktorej sa tovar musí predložiť úradu určenia.







KAPITOLA VI

Štatút schváleného príjemcu

Článok 64

Schválený príjemca

1. Osobám, ktoré majú v úmysle prijať vo svojich prevádzkových priestoroch alebo na inom určenom mieste tovar prepravovaný v spoločnom tranzitnom režime bez toho, aby sa tento tovar a sprievodné tranzitné doklady museli predkladať na úrade určenia, sa môže udeliť štatút schváleného príjemcu.

2. Povinnosti hlavného zodpovedného sa podľa článku 8 ods. 1 písm. a) považujú za splnené a spoločný tranzitný režim za ukončený, keď sa sprievodný tranzitný doklad, ktorý sprevádzal zásielku, spolu s neporušeným tovarom odovzdajú v určenej lehote schválenému príjemcovi v jeho priestoroch alebo na inom mieste určenom v povolení pri dodržaní prijatých identifikačných opatrení.

3. Na žiadosť prepravcu schválený príjemca vystavuje pre každú zásielku, ktorá mu bola dodaná v súlade s podmienkami ustanovenými v odseku 2, potvrdenie o príchode uvedené v článku 38, ktorý sa uplatňuje primerane.

Článok 65

Povinnosti

1. Schválený príjemca musí v súvislosti s tovarom doručeným do jeho priestorov alebo na miesto určené v povolení: a) okamžite informovať príslušný úrad určenia o príchode tovaru prostredníctvom správy Oznámenie o príchode tovaru obsahujúcej udalosti, ktoré nastali počas prepravy; b) počkať na správu Povolenie na vykládku, kým sa pristúpi k vykládke tovaru; c) po prijatí správy Povolenie na vykládku zaslať úradu určenia najneskôr tretí deň po dni prijatia tovaru správu Poznámky pri vykládke obsahujúcu údaje o všetkých nezrovnalostiach v súlade s podmienkami určenými v povolení; d) mať k dispozícii pre úrad určenia alebo mu doručiť výtlačok sprievodného tranzitného dokladu, ktorý sprevádzal tovar, v súlade s ustanoveniami uvedenými v povolení.

2. Úrad určenia zaznamená do počítačového systému údaje uvedené v správe Výsledky kontroly.

Článok 66

Obsah povolenia

1. V povolení sa určí najmä: a) úrad(-y) určenia príslušný(-é) pre tovar, ktorý prijíma schválený príjemca; b) lehotu, v ktorej schválený príjemca dostane od úradu určenia prostredníctvom správy Povolenie na vykládku relevantné údaje správy Predbežné oznámenie príchodu zásielky na účely primeraného uplatňovania článku 37 ods. 3; c) vylúčené druhy a prepravy tovaru.

2. Príslušné orgány v povolení stanovia, či schválený príjemca môže s tovarom nakladať bezprostredne po jeho prijatí bez zásahu úradu určenia.







KAPITOLA VII

Zjednodušené postupy určené na prepravu tovaru železničnou dopravou alebo vo veľkých kontajneroch







Oddiel 1







Všeobecné ustanovenia týkajúce sa prepravy železničnou dopravou

Článok 67

Rozsah pôsobnosti

Formality súvisiace so spoločným tranzitným režimom sa zjednodušia v súlade s ustanoveniami článkov 68 až 79, 95 a 96 pre prepravu tovaru vykonávanú železničnými spoločnosťami na podklade „nákladného listu CIM a expresných zásielok“ (ďalej len „nákladný list CIM“).

Článok 68

Právna sila použitých dokladov

Nákladný list CIM sa považuje za tranzitné vyhlásenie.

Článok 69

Kontrola záznamov

Železničná spoločnosť každej krajiny uchováva svoje záznamy k dispozícii príslušným orgánom svojej krajiny v zúčtovacom strediskách pre potreby vykonania kontroly.

Článok 70

Hlavný zodpovedný

1. Železničná spoločnosť, ktorá prijme na prepravu tovar sprevádzaný nákladným listom CIM, ktorý sa považuje za tranzitné vyhlásenie pre spoločný tranzitný režim, sa pre túto operáciu stáva hlavným zodpovedným.

2. Železničná spoločnosť krajiny, cez územie ktorej tovar vstupuje na územie zmluvných strán, sa stáva hlavným zodpovedným vzhľadom na operácie týkajúce sa tovaru prijatého na prepravu železničnými spoločnosťami tretej krajiny.

Článok 71

Nálepka

Železničné spoločnosti zabezpečia, že sa preprava uskutočňovaná v spoločnom tranzitnom režime označí s použitím nálepiek opatrených piktogramom podľa vzoru uvedeného v prílohe B 11 k dodatku III.

Nálepkami sa označia nákladné listy CIM, ako aj vagóny celovagónových zásielok alebo nákladové kusy v ostatných prípadoch.

Nálepka uvedená v prvom pododseku sa môže nahradiť odtlačkom zelenej pečiatky reprodukujúcej piktogram uvedený v prílohe B 11 k dodatku III.

Článok 72

Zmena prepravnej zmluvy

Ak sa prepravná zmluva zmenila tak, aby:

— sa prepravná operácia, ktorá sa mala skončiť mimo územia zmluvnej strany, skončila na území tejto zmluvnej strany alebo

— aby sa prepravná operácia, ktorá sa mala skončiť na území zmluvnej strany, skončila mimo územia tejto zmluvnej strany,

železničné spoločnosti môžu plniť upravenú zmluvu len s predchádzajúcim súhlasom úradu odoslania.

Vo všetkých ostatných prípadoch môžu železničné spoločnosti plniť zmenenú zmluvu; o vykonanej zmene bezodkladne informujú úrad odoslania.







Preprava tovaru medzi zmluvnými stranami

Článok 73

Použitie nákladného listu CIM

1. V súvislosti s prepravou v rámci spoločného tranzitného režimu, ktorá sa začína a má aj skončiť na území zmluvných strán, sa úradu odoslania predloží nákladný list CIM.

2. Ak sa tovar prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO, úrad odoslania viditeľným spôsobom uvedie v kolónke vyhradenej pre záznamy colných orgánov na listoch č. 1, č. 2 a č. 3 nákladného listu CIM: — skratku „T1“, ak sa tovar prepravuje v rámci režimu T1, — skratku „T2“ alebo „T2F“ podľa daného prípadu, ak sa tovar prepravuje v režime T2 v prípadoch, keď je v súlade s ustanoveniami Spoločenstva uvedenie tejto skratky povinné. Úrad odoslania zabezpečí overenie skratky „T2“ alebo „T2F“ odtlačkom pečiatky.

3. Ak sa tovar prepravuje v rámci režimu T1 z miesta odoslania v Spoločenstve smerom do miesta určenia v jednej z krajín EZVO, úrad odoslania uvedie viditeľným spôsobom v kolónke vyhradenej pre záznamy colných orgánov na listoch č. 1, č. 2 a č. 3 nákladného listu CIM skratku „T1“.

4. Okrem prípadov uvedených v odsekoch 2 a 3 tovar, ktorý sa prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO, ako aj tovar, ktorý sa prepravuje z miesta odoslania v Spoločenstve do miesta určenia v jednej z krajín EZVO, bude spôsobmi ustanovenými každým členským štátom Spoločenstva pre celú trasu, ktorú tovar prejde zo stanice odoslania až po stanicu určenia, prepustený do režimu T2 bez toho, aby bolo potrebné predložiť úradu odoslania nákladný list CIM vyhotovený na tento tovar. Ak sa tovar prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO, nálepky uvedené v článku 71 sa nepoužívajú.

5. Tovar, ktorého preprava sa začína v jednej z krajín EZVO, sa považuje za tovar prepravovaný v režime T1. Ak sa však tovar má prepravovať v režime T2 v súlade s ustanoveniami článku 2 ods. 3 písm. b) dohovoru, úrad odoslania vyznačí v liste č. 3 nákladného listu CIM, že tovar, na ktorý sa tento doklad vzťahuje, sa prepravuje v režime T2. V takom prípade sa v kolónke vyhradenej pre záznamy colných orgánov uvedie viditeľným spôsobom skratka „T2“ alebo „T2F“ podľa daného prípadu, ako aj pečiatka úradu odoslania a podpis zodpovedného úradníka. Pri preprave tovaru v režime T1 sa skratka „T1“ v nákladnom liste neuvádza.

6. Všetky listy nákladného listu CIM sa odovzdajú zúčastnenej osobe.

7. Každá krajina EZVO môže ustanoviť, že tovar prepravovaný v režime T1 sa môže prepravovať v režime T1 bez toho, aby sa úradu odoslania musel predložiť nákladný list CIM.

8. Pre tovar uvedený v odsekoch 2, 3 a 5 úrad príslušný pre danú stanicu miesta určenia vystupuje ako úrad určenia. Ak sa však tovar prepustí do režimu voľného obehu alebo do iného colného režimu v niektorej medzistanici, úrad, v ktorého obvode sa táto stanica nachádza, vystupuje ako úrad určenia. Ak sa tovar prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO za podmienok uvedených v odseku 4, na úrade určenia nie je potrebné vykonať žiadne formality.

Článok 74

Identifikačné opatrenia

Vo všeobecnosti a so zreteľom na identifikačné opatrenia uplatňované železničnými spoločnosťami úrad odoslania neprikladá uzávery na dopravné prostriedky ani na nákladové kusy.

Článok 75

Použitie jednotlivých listov nákladného listu CIM

1. Okrem prípadov, v ktorých sa tovar prepravuje z jedného miesta v Spoločenstve do iného miesta v Spoločenstve s prechodom cez územie jednej alebo viacerých krajín EZVO, železničná spoločnosť krajiny, do ktorej úrad určenia patrí, odovzdá úradu určenia listy č. 2 a č. 3 nákladného listu CIM.

2. Úrad určenia potvrdí list č. 2 a bezodkladne ho vráti železničnej spoločnosti a ponechá si list č. 3.







Preprava tovaru do alebo z tretích krajín

Článok 76

Preprava do tretích krajín

1. Ak sa preprava začína na území zmluvných strán a má sa ukončiť mimo územia zmluvných strán, uplatňujú sa ustanovenia článkov 73 a 74.

2. Colný úrad, v ktorého obvode sa nachádza pohraničná stanica, cez ktorú prepravovaný tovar opúšťa územie zmluvných strán, vystupuje ako úrad určenia.

3. Na úrade určenia nie je potrebné vykonať žiadne formality.

Článok 77

Preprava z tretích krajín

1. Ak sa preprava začína mimo územia zmluvných strán a má sa ukončiť na území zmluvných strán, colný úrad, v ktorého obvode sa nachádza pohraničná stanica, cez ktorú prepravovaný tovar vstupuje na územie zmluvných strán, vystupuje ako úrad odoslania. Na úrade odoslania nie je potrebné vykonať žiadne formality.

2. Colný úrad, v ktorého obvode sa nachádza stanica miesta určenia, vystupuje ako úrad určenia. Ak sa však tovar prepustí do colného režimu voľného obehu alebo do iného colného režimu na niektorej medzistanici, ako úrad určenia vystupuje colný úrad, do obvodu ktorého patrí táto medzistanica. Formality ustanovené v článku 75 sa vykonávajú na úrade určenia.

Článok 78

Preprava cez územie zmluvných strán

1. Ak sa prepravná operácia začína a má sa ukončiť mimo územia zmluvných strán, colné úrady, ktoré sú uvedené v článku 77 ods. 1 a v článku 76 ods. 2, sú úradom odoslania a úradom určenia.

2. Na úradoch odoslania a určenia nie je potrebné vykonať žiadne formality.

Článok 79

Colný status tovaru

Tovar, ktorý sa prepravuje podľa ustanovení článku 77 ods. 1 alebo článku 78 ods. 1, sa považuje za tovar prepravovaný v režime T1, pokiaľ sa nepreukáže, že tovar má status tovaru Spoločenstva v súlade s ustanoveniami dodatku II.







Oddiel 2







Preprava vo veľkých kontajneroch

Článok 80

Rozsah pôsobnosti

Formality súvisiace so spoločným tranzitným režimom sa zjednodušia v súlade s ustanoveniami článkov 81 až 96 pre prepravu tovaru, ktorú vykonávajú železničné spoločnosti veľkými kontajnermi, prostredníctvom prepravných podnikov, na základe dodacích listov nazývaných na účely tohto dodatku „dodací list TR“. Takéto prepravné operácie zahŕňajú prípadne aj dopravenie týchto zásielok prepravnými podnikmi s použitím iných druhov dopravy ako železničnej v krajine odoslania na železničnú stanicu odoslania situovanú v tejto krajine a v krajine určenia zo železničnej stanice určenia v tejto krajine, ako aj námornú dopravu uskutočnenú na prepravnej trase medzi týmito dvoma stanicami.

Článok 81

Vymedzenia pojmov

Na účely uplatňovania článkov 80 až 96:

1. „prepravný podnik“ znamená podnik, ktorý vytvorili železničné spoločnosti vo forme spoločnosti, v ktorej sú spoločníkmi, na účely uskutočňovania prepravy tovaru prostredníctvom veľkých kontajnerov na základe dodacích listov TR;

2. „veľký kontajner“ znamená zariadenie na prepravu tovaru, ktoré je: — trvalé svojou podstatou, — špeciálne skonštruované na uľahčenie prepravy tovaru jedným alebo viacerými spôsobmi dopravy bez prekladania nákladu, — skonštruované tak, aby sa dalo ľahko pripevniť a/alebo manipulovať, — uspôsobené tak, aby bolo možné účinne priložiť uzávery, ak tak vyžaduje uplatnenie článku 89, — takých rozmerov, že plocha vymedzená jeho štyrmi vonkajšími rohmi je najmenej 7 m 2 ;

3. „dodací list TR“ je doklad, ktorý zahŕňa prepravnú zmluvu, na základe ktorej prepravný podnik prepravuje od odosielateľa k príjemcovi jeden alebo viac veľkých kontajnerov v medzinárodnej doprave. Dodací list TR musí mať v pravom hornom rohu sériové číslo umožňujúce jeho identifikáciu. Toto číslo sa skladá z ôsmich číslic, pred ktorými sú uvedené písmená TR. Dodací list TR sa skladá z týchto listov usporiadaných v ich číselnom poradí: č. 1 : list pre generálne riaditeľstvo prepravného podniku; č. 2 : list pre národného zástupcu prepravného podniku na stanici určenia; č. 3A : list pre colný úrad; č. 3B : list pre príjemcu; č. 4 : list pre generálne riaditeľstvo prepravného podniku; č. 5 : list pre národného zástupcu prepravného podniku na stanici odoslania; č. 6 : list pre odosielateľa. Všetky listy dodacieho listu TR okrem listu č. 3A majú pozdĺž pravého okraja zelený pruh so šírkou približne štyri centimetre;

4. „výkaz veľkých kontajnerov“ (ďalej len „výkaz“) znamená doklad pripojený ako neoddeliteľná súčasť k dodaciemu listu TR, na základe ktorého sa prepravuje niekoľko veľkých kontajnerov z jednej stanice odoslania do jednej stanice určenia, pričom colné formality sa vykonajú na uvedených staniciach. Výkaz sa vyhotovuje v rovnakom počte exemplárov ako dodací list TR, na ktorý sa vzťahuje. Počet výkazov sa uvádza v kolónke vyhradenej pre údaj o počte výkazov, nachádzajúcej sa v pravom hornom rohu dodacieho listu TR. Okrem toho sa v pravom hornom rohu každého výkazu musí uviesť sériové číslo príslušného dodacieho listu TR.

Článok 82

Právna sila používaných dokladov

Dodací list TR používaný prepravným podnikom má rovnakú právnu hodnotu ako tranzitné vyhlásenie.

Článok 83

Kontrola záznamov – Podávanie informácií

1. Prepravný podnik vedie k dispozícii príslušným orgánom prostredníctvom svojho národného zástupcu v každej krajine, vo svojom zúčtovacom stredisku alebo strediskách alebo v zúčtovacom stredisku svojho národného zástupcu alebo zástupcov evidenciu na účely kontroly.

2. Na požiadanie príslušných orgánov prepravný podnik či jeho národný zástupca alebo zástupcovia musia colným orgánom bez zbytočného odkladu poskytnúť všetky doklady, účtovné záznamy alebo informácie týkajúce sa vykonaných alebo prebiehajúcich prepravných operácií, ak príslušné orgány pokladajú za potrebné, aby sa s nimi oboznámili.

3. V prípadoch, že v súlade s článkom 82 sa dodacie listy TR použijú ako tranzitné vyhlásenia, prepravný podnik alebo jeho národný(-í) zástupca(-ovia) informujú: a) úrad určenia o dodacích listoch TR, ak mu(im) bol doručený list č. 1 dodacieho listu TR bez potvrdenia colného orgánu; b) úrad odoslania o dodacích listoch TR, ktorých list č. 1 sa mu(im) nevrátil a v súvislosti s ktorými sa nedalo zistiť, či zásielka bola riadne predložená úradu určenia, alebo či zásielka v prípade uplatnenia článku 93 opustila územie zmluvných strán s určením do tretej krajiny.

Článok 84

Hlavný zodpovedný

1. Pri prepravných operáciách podľa článku 80 a prijatých prepravným podnikom v niektorej krajine sa železničná spoločnosť tejto krajiny stáva hlavným zodpovedným.

2. Pri prepravných operáciách podľa článku 80 a prijatých prepravným podnikom v tretej krajine sa stáva hlavným zodpovedným železničná spoločnosť krajiny, cez ktorej územie tovar vstupuje na územie zmluvných strán.

Článok 85

Colné formality počas prepravy, ktorá sa uskutočňuje inak ako železničnou dopravou

Ak sa musia vykonať colné formality v priebehu prepravy, ktorá sa uskutočňuje inak ako železničnou dopravou až po stanicu odoslania alebo zo stanice určenia, každý dodací list TR sa môže vzťahovať iba na jeden veľký kontajner.

Článok 86

Nálepka

Prepravný podnik zabezpečí, že preprava uskutočňovaná v spoločnom tranzitnom režime sa označí s použitím nálepiek opatrených piktogramom, ktorého vzor sa uvádza v prílohe B 11 k dodatku III. Nálepkami sa označia dodacie listy TR, ako aj príslušný(-é) veľký(-é) kontajner(-y).

Nálepka uvedená v prvom pododseku sa môže nahradiť odtlačkom zelenej pečiatky reprodukujúcej vzor piktogramu uvedený v prílohe B 11 k dodatku III.

Článok 87

Zmena prepravnej zmluvy

Ak sa prepravná zmluva zmenila tak, aby:

— sa prepravná operácia, ktorá sa mala skončiť mimo územia zmluvnej strany, skončila na území tejto zmluvnej strany alebo

— aby sa prepravná operácia, ktorá sa mala skončiť na území zmluvnej strany, skončila mimo územia tejto zmluvnej strany,

môže prepravná spoločnosť pristúpiť k plneniu zmenenej zmluvy len s predchádzajúcim súhlasom úradu odoslania.

Vo všetkých ostatných prípadoch prepravný podnik môže pristúpiť k plneniu upravenej zmluvy; o vykonanej úprave bezodkladne informuje úrad odoslania.







Preprava tovaru medzi zmluvnými stranami

Článok 88

Dodací list TR a výkazy

1. Ak sa prepravná operácia v spoločnom tranzitnom režime začína a má sa skončiť na území zmluvných strán, úradu odoslania sa musí predložiť dodací list TR.

2. Ak sa tovar prepravuje z jedného miesta v Spoločenstve na iné miesto v Spoločenstve s prechodom cez územie jednej alebo viacerých krajín EZVO, úrad odoslania viditeľným spôsobom uvedie v kolónke vyhradenej pre záznamy colných orgánov na listoch č. 1, č. 2, č. 3A a č. 3B dodacieho listu TR: — skratku „T1“, ak sa tovar prepravuje v režime T1, — skratku „T2“ alebo „T2F“ podľa daného prípadu, ak sa tovar prepravuje v režime T2 v prípadoch, keď je v súlade s ustanoveniami Spoločenstva uvedenie tejto skratky povinné. Úrad odoslania overí skratku „T2“ alebo „T2F“ odtlačkom pečiatky.

3. Ak sa tovar prepravuje zo Spoločenstva smerom do niektorej krajiny EZVO, úrad odoslania uvedie viditeľným spôsobom v kolónke vyhradenej pre záznamy colných orgánov na listoch č. 1, č. 2, č. 3A a č. 3B dodacieho listu TR skratku „T1“, ak sa tovar prepravuje v režime T1.

4. Okrem prípadov uvedených v odsekoch 2 a 3 tovar, ktorý sa prepravuje z jedného miesta v Spoločenstve na iné miesto v Spoločenstve cez územie jednej alebo viacerých krajín EZVO, ako aj tovar, ktorý sa prepravuje z miesta odoslania v Spoločenstve do miesta určenia v niektorej krajine EZVO, sa prepustí do režimu T2 spôsobmi určenými každým členským štátom Spoločenstva pre celú prepravnú trasu bez toho, aby bolo potrebné predložiť úradu odoslania dodacie listy TR pre tento tovar. Ak sa tovar prepravuje z jedného miesta v Spoločenstve na iné miesto v Spoločenstve cez územie jednej alebo viacerých krajín EZVO, nálepky uvedené v článku 86 sa nepoužívajú.

5. Tovar, ktorého preprava sa začína v niektorej krajine EZVO, sa považuje za tovar prepravovaný v režime T1. Ak sa však tovar má v súlade s ustanoveniami článku 2 ods. 3 písm. b) dohovoru prepravovať v režime T2, úrad odoslania vyznačí v liste č. 3A dodacieho listu TR, že tovar, na ktorý sa uvedený doklad vzťahuje, sa prepravuje v režime T2; na tento účel uvedie v kolónke vyhradenej pre záznamy colných orgánov na liste č. 3A dodacieho listu TR skratku „T2“ alebo „T2F“, podľa daného prípadu, spolu s pečiatkou úradu odoslania a podpisom zodpovedného pracovníka. V prípade prepravy tovaru v režime T1 sa skratka „T1“ v uvedenom doklade neuvádza.

6. Ak sa dodací list TR vzťahuje zároveň na kontajnery obsahujúce tovar prepravovaný v režime T1 aj na kontajnery obsahujúce tovar prepravovaný v režime T2, úrad odoslania uvedie v kolónke vyhradenej pre záznamy colných orgánov na listoch č. 1, č. 2, č. 3A a č. 3B dodacieho listu TR samostatné odkazy pre kontajner(-y) podľa druhu tovaru, ktorý obsahuje(-ú), a podľa daného prípadu uvedie skratku „T1“, „T2“ alebo „T2F“ vedľa jednotlivých odkazov na príslušný(-é) kontajner(-y).

7. Ak sa v prípade uvedenom v odseku 3 použijú výkazy veľkých kontajnerov, je potrebné vypracovať samostatné výkazy pre jednotlivé kontajnery obsahujúce tovar prepravovaný v režime T1 a údaje s poradovým(-mi) číslom(-ami) výkazu(-ov) veľkých kontajnerov sa uvedú v kolónke vyhradenej colným orgánom na listoch č. 1, č. 2, č. 3A a č. 3B dodacieho listu TR. Skratka „T1“ sa uvádza vedľa poradového(-ých) čísla(-sel) výkazu(-ov), na ktoré sa vzťahuje.

8. Všetky listy dodacieho listu TR sa vrátia zúčastnenej osobe.

9. Každá krajina EZVO môže ustanoviť, že tovar prepravovaný v režime T1 sa môže prepravovať v režime T1 bez toho, aby sa na úrade odoslania musel predložiť dodací list TR.

10. Pre tovar uvedený v odsekoch 2, 3 a 5 sa dodací list TR musí predložiť úradu určenia, na ktorom je tovar deklarovaný na účely jeho prepustenia do voľného obehu alebo do iného colného režimu. Ak sa tovar prepravuje z jedného miesta v Spoločenstve na iné miesto v Spoločenstve cez územie jednej alebo viacerých krajín EZVO za podmienok uvedených v odseku 4, na úrade určenia sa nevykonávajú žiadne formality.

Článok 89

Identifikačné opatrenia

Identifikácia tovaru sa zabezpečí v súlade s ustanoveniami článku 11 dohovoru. Úrad odoslania však vo všeobecnosti neprikladá uzávery na veľké kontajnery, ak identifikačné opatrenia vykonávajú železničné spoločnosti. Ak sa colné uzávery priložia, zaznamená sa to v kolónke vyhradenej colným orgánom na listoch č. 3A a č. 3B dodacieho listu TR.

Článok 90

Používanie jednotlivých listov dodacieho listu TR

1. Okrem prípadov, keď sa tovar prepravuje z jedného miesta v Spoločenstve na iné miesto v Spoločenstve cez územie jednej alebo viacerých krajín EZVO, prepravný podnik odovzdá úradu určenia listy č. 1, č. 2 a č. 3A dodacieho listu TR.

2. Úrad určenia potvrdí pečiatkou listy č. 1 a č. 2 a bezodkladne ich vráti prepravnému podniku a ponechá si list č. 3A.







Preprava tovaru do tretích krajín alebo z tretích krajín

Článok 91

Preprava tovaru do tretích krajín

1. Ak sa prepravná operácia začína na území zmluvných strán a má sa ukončiť mimo územia zmluvných strán, uplatňujú sa ustanovenia článku 88 ods. 1 až 9 a článku 89.

2. Colný úrad, v ktorého obvode sa nachádza pohraničná stanica, cez ktorú prepravovaný tovar opúšťa územie zmluvných strán, je úradom určenia.

3. Na úrade určenia sa nevykonávajú žiadne formality.

Článok 92

Preprava z tretích krajín

1. Ak sa prepravná operácia začína mimo územia zmluvných strán a má sa ukončiť na území zmluvných strán, colný úrad, v ktorého obvode sa nachádza pohraničná stanica, cez ktorú prepravovaný tovar vstupuje na územie zmluvných strán, je úrado